text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
21. desember 2018Nr. 183
Løgtingslóg um matstovuvirksemi og gistingarhúsvirksemi, sum seinast broytt við løgtingslóg nr. 165 frá 12. desember 2020
(Matstovulógin)
Virkisøki og allýsingar
§ 1. Henda løgtingslóg er galdandi fyri matstovuvirksemi og gistingarhúsvirksemi og fyri ølsølur, sbr. stk. 3.
Stk. 2. Fyri áhugafeløg og onnur feløg er løgtingslógin galdandi í tann mun, felagið ber brá av at vera vinnurekandi, ella har felagið móti gjaldi borðreiðir við mati og rúsdrekka fyri almenninginum.
Stk. 3. Í hesi løgtingslóg merkir:
1) Gistingarhúsvirksemi: Móttøka av gistandi við møguleika fyri borðreiðing.
2) Matstovuvirksemi: Borðreiðing av mati og drykkjuvørum.
3) Kafévirksemi: Borðreiðing av einføldum mati og drykkjuvørum.
4) Diskoteksvirksemi: Høli, sum annaðhvørt hevur eitt fast dansigólv ella har skipað verður fyri dansi.
5) Vertshúsvirksemi: Høli, har tað bara, ella mestsum bara, verður skonkt rúsdrekka.
6) Mentanarligt virksemi: Søvn, biografar, sjónleikarhús o.tíl.
7) Matarsøla frá føstum sølustaði: Tilgjørdur matur, sum verður seldur frá føstum sølustaði.
8) Hissiniskeinking: Skeinking til einstøk, ikki afturvendandi, tiltøk, sum eru á støðum, ið ikki hava skeinkiloyvi.
9) Rúsdrekka: Allur løgur, sum í sær hevur í minsta lagi 2,8 rúmprosent av alkoholi. Heilivágur, uttan mun til alkoholinnihald, sum bara apotekið kann selja eftir apotekaralóggávuni, er ikki fevndur av hesi løgtingslóg.
10) Borðreiðing: At selja mat og drykkjuvørur, ið skulu nýtast á sølustaðnum ella við sølustaðið.
11) Ølsøla: Bryggjarí, sum á egnum sølustøðum selja egna framleiðslu við í mesta lagi 5,8 rúmprosentum av alkoholi.
Almennar treytir fyri matstovur, skeinkingarstøð og gistingarhús
§ 2. Høli, sum skulu brúkast til matstovu ella matstovu og skeinkingarstað, sbr. § 1, stk. 3, nr. 1-3, og høli, sum skulu brúkast til matarsølu, sbr. § 1, stk. 3, nr. 7, skulu løggildast av Heilsufrøðiligu starvsstovuni eftir løgtingslóg um matvørur v.m. og reglum, givnar við heimild í løgtingslóg um matvørur v.m. Høli, sum skulu brúkast til skeinkingarstað ella har skonkt verður, sbr. § 1, stk. 3, nr. 4-6, skulu skrásetast av Heilsufrøðiligu starvsstovuni eftir løgtingslóg um matvørur v.m. og reglum, givnar við heimild í løgtingslóg um matvørur v.m.
Stk. 2. Høli, sum verða brúkt til virksemi, nevnt í § 1, stk. 3, nr. 1-7, skulu harumframt góðkennast av brunamyndugleikunum eftir løgtingslóg um at byggja bygningar o.a. (Byggilógin) og reglum, givnar við heimild í byggilógini, og av kommunalu myndugleikunum eftir reglunum í kunngerð um umhvørvisreglur.
Stk. 3. Loyvisnevndin, sbr. § 8, samskipar umsóknir um og útskrivar endaligt loyvi til virksemi eftir § 1, stk. 3, nr. 1-6. Kommunan útskrivar endaligt loyvi til virksemi eftir § 1, stk. 3, nr. 7.
Stk. 4. Áðrenn Loyvisnevndin letur endaligt matstovuloyvi ella skeinkiloyvi, skal ummæli fáast frá politinum og avvarðandi kommunu.
Stk. 5. Loyvi eftir stk. 3 hava gildi í 4 ár frá dagfestingini á loyvinum at rokna, sbr. tó § 9, stk. 1, 2. pkt. Søkjast skal um endurnýggjan í seinasta lagi 3 mánaðir fyri, at loyvið fer úr gildi.
Stk. 6. Loyvi eftir stk. 3 skulu altíð endurnýggjast eftir reglunum í stk. 1-4, tá munandi umbyggingar eru gjørdar, tá hølini hava verið brúkt til annað endamál enn tað, sum loyvið varð givið til, og tá virksemið verður yvirtikið og rikið av øðrum enn upprunaliga loyvishavaranum.
Stk. 7. Umsøkjarin hevur ábyrgd av at søkja um góðkenningar og loyvi, sum møguliga eru kravd eftir aðrari lóggávu.
Stk. 8. Loyvt er ikki at fara undir virksemi, fevnt av hesi løgtingslóg, fyrr enn øll viðkomandi loyvi eru fingin.
Almennar treytir fyri skeinkistøð og útskeinking av rúsdrekka
§ 3. Tað er bert loyvt at skeinkja rúsdrekka á støðum við skeinkiloyvi. Virksemið á staðnum skal vera fevnt av í minsta lagi einari áseting í § 1, stk. 3, nr. 1-6.
Stk. 2. Privat tiltøk, har almenningurin ikki hevur atgongd, kunnu haldast á støðum, nevnd í stk. 1. Upplatingartíðir og afturlatingartíðir, ásettar í § 17, eru galdandi á sama hátt fyri hesi tiltøk. Er tiltakið ætlað ungum undir 18 ára aldur, er ikki loyvt at selja ella bjóða rúsdrekka, sbr. § 4, stk. 1.
§ 4. Tað er bannað at selja ella lata rúsdrekka til persónar, yngri enn 18 ár, ella at selja ella lata rúsdrekka, um tað er sannlíkt, at tað er ætlað persónum, yngri enn 18 ár.
Stk. 2. Somuleiðis er bannað at selja ella lata persónum rúsdrekka, um hildið verður, at tey, við at drekka meira, kunnu vera sær sjálvum ella øðrum til vanda ella øðrum til ampa.
Stk. 3. Tann, sum selur, letur, skeinkir ella letur skeinkja rúsdrekka, hevur skyldu til at tryggja sær, um neyðugt við at síggja samleikaprógv, at móttakarin lýkur aldurstreytina í stk. 1.
Stk. 4. Á støðum við skeinkiloyvi hevur loyvishavarin skyldu til at gera vart við, at tað er bannað at skeinkja rúsdrekka fyri persónum, sum ikki hava fylt 18 ár. Hetta skal gerast við uppslagi á sjónligum staði.
Stk. 5. Á støðum við skeinkiloyvi hevur loyvishavarin skyldu til at gera vart við, at tað ikki er loyvt gestunum at drekka rúsdrekka, sum teir hava havt við sær. Hetta skal gerast við uppslagi á sjónligum staði.
Stk. 6. Á støðum við skeinkiloyvi hevur loyvishavarin skyldu til tryggja, at tað eisini ber til at fáa aðrar drekkivørur enn rúsdrekka. Á príslista, vínkorti ella øðrum sjónligum uppslagi skal lættliga síggjast, at tílíkar drekkivørur eru at fáa.
§ 5. Á støðum við skeinkiloyvi mugu fólk undir 18 ár ikki setast at skeinkja rúsdrekka. Undantiknir frá hesum eru kokkalærlingar og tænaralærlingar við góðkendum lærusáttmála, og persónar, ið hava staðið útbúgvingina.
Hissiniloyvi
§ 6. Til støk tiltøk, har almenningurin hevur atgongd, t.d. samkomur, ráðstevnur, konsertir, festivalar og stevnur, kann Loyvisnevndin uttan mun til ásetingina í § 3 loyva, at rúsdrekka verður skonkt, um loyvishavari eftir §§ 11 ella 12 stendur fyri skeinkingini. Hissiniloyvi er ikki treytað av, at tað samstundis verður borðreitt við mati.
Stk. 2. Um skeinkingin er avmarkað til øl ella cider við í mesta lagi 5,8 rúmprosentum av alkoholi og til borðvín við í mesta lagi 15 rúmprosentum av alkoholi, kann Loyvisnevndin loyva persóni, sum ikki hevur skeinkiloyvi, men sum hevur fylt 25 ár, og sum ikki er revsaður fyri brot á revsilógina, at standa fyri skeinkingini.
Stk. 3. Loyvisnevndin kunnar politiið um tiltøk eftir stk. 1-2.
Stk. 4. Tann, sum stendur fyri skeinkingini, skal í øllum lutum halda tær reglur, sum eru galdandi fyri skeinkingarvirksemi.
Stk. 5. Landsstýrismaðurin kann áseta nærri reglur um hissiniloyvi, undir hesum eisini reglur um gjald fyri hissiniloyvi eftir stk. 1-2.
Ølsøla
§ 7. Loyvisnevndin kann heimila føroysku bryggjaríunum og bryggjaríum, sum eru fevnd av Hoyvíkssáttmálanum, á egnum sølustaði at selja ella lata egna framleiðslu sína av øli, sum í sær hevur í mesta lagi 5,8 rúmprosent av alkoholi.
Stk. 2. Loyvisnevndin kann taka loyvið eftir stk. 1 aftur eftir ásetingunum í § 16, um bryggjaríið hevur brotið treytirnar fyri loyvinum. Afturtøkan kann verða avmarkað til ávís sølustøð.
Stk. 3. Landsstýrismaðurin ásetur í kunngerð nærri treytir fyri loyvi til ølsølu.
Loyvisnevndin
§ 8. Loyvisnevndin hevur 5 limir, sum landsstýrismaðurin tilnevnir. Í Loyvisnevndini skulu vera ein løgfrøðingur, sum er formaður, eitt umboð fyri politiið, eitt umboð fyri Fólkaheilsuráðið, ein grannskoðari og ein persónur við hollum kunnleika til annaðhvørt matstovuvinnu ella gistingarhúsvinnu, ið kortini ikki sjálvur skal vera vinnurekandi í hesi vinnugrein. Fyri hvønn av limunum verður tilnevndur ein tiltakslimur. Nevndarskeiðið er 4 ár hvørja ferð.
Stk. 2. Landsstýrismaðurin ásetur nærri reglur um virksemi Loyvisnevndarinnar.
§ 9. Loyvisnevndin kann eftir umsókn veita matstovuloyvi til virksemi, nevnt í § 1, stk. 3, nr. 1-3. Kommunan veitir matarsøluloyvi til virksemi, nevnt í § 1, stk. 3, nr. 7. Matstovuloyvi og matarsøluloyvi eru galdandi í 4 ár, men Loyvisnevndin ávikavist kommunan kann eftir umstøðunum avmarka og treyta loyvi.
Stk. 2. Matstovuloyvi og matarsøluloyvi eru treytað av, at neyðug loyvi eftir § 2 eru fingin til vega.
Stk. 3. Søkjast skal um endurnýggjan av matstovuloyvinum ella matarsøluloyvinum í seinasta lagi 3 mánaðir fyri, at loyvið fer úr gildi. Virksemið kann halda fram sum vant, meðan umsókn um endurnýggjan verður viðgjørd.
§ 10. Loyvisnevndin kann eftir umsókn veita skeinkiloyvi. Eitt skeinkiloyvi er galdandi í 4 ár, men Loyvisnevndin kann eftir umstøðunum avmarka og treyta skeinkiloyvi.
Stk. 2. Skeinkiloyvi er treytað av, at neyðug loyvi eftir § 2 eru fingin til vega.
Stk. 3. Søkjast skal um endurnýggjan av skeinkiloyvinum í seinasta lagi 3 mánaðir fyri, at loyvið fer úr gildi. Virksemið kann halda fram sum vant, meðan umsókn um endurnýggjan verður viðgjørd.
Skeinkiloyvi til persónar
§ 11. Skeinkiloyvi kann veitast persóni, sum
1) hevur fylt 25 ár ella hevur staðið útbúgving sum kokkur ella tænari,
2) er myndugur og ikki undir verjumáli eftir § 5 ella undir samverjumáli eftir § 7 í anordning om ikrafttræden for Færøerne af værgemålsloven,
3) ikki er undir fíggjartroti,
4) hevur bústað í Føroyum ella innan fyri umveldisvídd Hoyvíkssáttmálans, og
5) ikki hevur víst tílíka atferð, at orsøk er at halda, at hann ikki fer at reka virksemið á fullgóðan hátt.
Stk. 2. Er virksemið skipað sum íognarfelag, t.e. samognarfelag, ella kommandittfelag, skulu allir ábyrgdarar lúka treytirnar í stk. 1, nr. 1-5.
Skeinkiloyvi til feløg
§ 12. Skeinkiloyvi kann veitast feløgum o.tíl., um stjórnin og helvtin av nevndarlimunum lúka treytirnar í § 11, stk. 1. Loyvisnevndin skal hava boð um broytingar í stjórn ella nevnd.
Stk. 2. Ein fyritøka, sum hevur skeinkiloyvi, skal rekast av loyvishavaranum sjálvum ella av einum leiðara. Er loyvishavarin eitt felag eftir stk. 1, skal fyritøkan rekast av einum leiðara. Leiðarin skal lúka treytirnar í § 11, stk. 1 og skal vera góðkendur av Loyvisnevndini.
Stk. 3. Loyvisnevndin kann góðkenna ein fyribilsleiðara í eitt avmarkað tíðarskeið. Leiðarin og fyribilsleiðarin hava somu revsirættarligu ábyrgd fyri rakstrinum sum loyvishavarin.
Stk. 4. Skip í heimasigling, bussar, sum koyra við ferðafólkum, tó ikki rutukoyring, og annað virksemi, sum kann sammetast við hetta, kann fáa skeinkiloyvi eftir stk. 1-3.
Duravørðar
§ 13. Duravørðar í fyritøkum, sum hava skeinkiloyvi, skulu hava loyvi frá Loyvisnevndini.
Stk. 2. Loyvi at virka sum duravørður kann veitast persóni, sum
1) hevur fylt 18 ár og er myndugur,
2) ikki er dømdur fyri revsiverd viðurskifti, ið hava við sær vanda fyri, at starvið verður misnýtt, og
3) ikki hevur víst tílíka atferð, at orsøk er at halda, at hann ikki fer at røkja starvið á fullgóðan hátt.
Stk. 3. Landsstýrismaðurin ásetur nærri reglur um duravørðar, undir hesum reglum um førleikakrøv o.a.
Viðgerð Loyvisnevndarinnar
§ 14. Loyvisnevndin skal í viðgerð síni hava fyrilit fyri samfelagsligum, fráhaldsligum, skilhaldsligum og øðrum viðkomandi viðurskiftum. Dentur skal serliga leggjast á hesi viðurskifti:
1) Um umsøkjarin sjálvur, stjórnarlimir og nevndarlimir ella onnur, ið kunnu hava avgerandi ávirkan á raksturin, hava sýnt tílíkan atburð, at orsøk er at halda, at virksemið ikki fer at verða rikið á fullgóðan hátt.
2) Handilsligu og fíggjarligu førleikar umsøkjarans, fíggjarætlan, rakstrarætlan og gjaldførisætlan, undir hesum eisini um metast má, at umsøkjarin er førur fyri at reka virksemi á fullgóðan hátt og í samsvari við tær reglur, sum eru galdandi fyri hetta virksemi.
3) Stødd á og slag av virksemi, sbr. § 1, stk. 3, og hvar virksemið er staðsett.
4) Ítøkilig fráhaldslig og onnur at hesum knýtt sosial og skilhaldslig sjónarmið.
Stk. 2. Loyvisnevndin kann frá politinum fáa til vega upplýsingar um viðurskifti, nevnd í § 11, stk. 1, nr. 5, § 13, stk. 2, nr. 2-3, og § 14, stk. 1, nr. 1-2.
Stk. 3. Landsstýrismaðurin ásetur nærri reglur um útskeinking av rúsdrekka, undir hesum eisini reglur um gjald fyri matstovuloyvi og skeinkiloyvi.
Burturfall av skeinkiloyvi
§ 15. Skeinkiloyvi fellur burtur, tá
1) loyvishavarin doyr, sbr. tó stk. 3,
2) skeinkiloyvið er útgingið, uttan at skeinkiloyvið er endurnýggjað,
3) loyvishavarin ikki longur brúkar skeinkiloyvið, og tá
4) loyvishavarin ikki longur lýkur treytirnar í § 11, stk. 1 og § 12, stk. 1 og 2.
Stk. 2. Loyvishavari skal kunna Loyvisnevndina, um skeinkiloyvið ikki verður brúkt. Loyvishavari skal kunna Loyvisnevndina, um hann ikki longur lýkur treytirnar í § 11, stk. 1 og § 12, stk. 1 og 2.
Stk. 3. Doyr loyvishavarin, hevur eftirsitandi hjúnafelagi ella sambúgvi rætt til at taka yvir skeinkiloyvið, um samlívið hevur vart til deyða loyvishavarans, og um viðkomandi annars lýkur treytirnar í § 11, stk. 1.
Stk. 4. Loyvisnevndin kann loyva eftirsitandi hjúnafelaga ella sambúgva at taka yvir skeinkiloyvið hjá loyvishavara eftir stk. 3, hóast viðkomandi ikki hevur fylt 25 ár.
Stk. 5. Loyvisnevndin kann játta einum deyðsbúgvi, einum hjúnafelaga í óskiftum búgvi ella einum sambúgva, einum trotabúgvi ella einum verja hjá einum, ið komin er undir verjumál eftir § 5 í anordning om ikrafttræden for Færøerne af værgemålsloven, at halda fram við fyritøkuni hjá tí deyða, hjá trotabúnum ella hjá honum, ið komin er undir verjumál eftir § 5 í anordning om ikrafttræden for Færøerne af værgemålsloven, um virksemið verður at halda uppat, verður latið av hondum o.tíl. Loyvið kann bara verða givið í upp í 1 ár eftir, at loyvishavarin er deyður, at trotaúrskurðurin er gjørdur, ella eftir at viðkomandi kom undir verjumál eftir § 5 í anordning om ikrafttræden for Færøerne af værgemålsloven. Í heilt serligum føri ber til at víkja frá hesi freist.
Stk. 6. Góðkenning av leiðara fellur burtur, um viðkomandi ikki longur lýkur treytirnar í § 11, stk. 1, nr. 1-5.
Afturtøka av matstovuloyvi og skeinkiloyvi
§ 16. Hava loyvishavarin ella leiðarin brotið reglurnar í hesi løgtingslóg, reglur ásettar við heimild í hesi løgtingslóg ella treytirnar í loyvinum, kann Loyvisnevndin taka loyvið aftur. Loyvið kann eisini verða tikið aftur, um virksemið verður rikið á slíkan hátt, at tað elvir til drykkjuskap ella revsiverdar gerðir, og annaðhvørt politiið ella Loyvisnevndin frammanundan hava ávarað loyvishavaran.
Stk. 2. Loyvishavarin ella leiðarin kann krevja, at avgerðin eftir stk. 1 skal verða løgd fyri dómsvaldið. Avgerðin skal innihalda upplýsing um rættin til at leggja avgerðina fyri dómsvaldið og um kærufreist.
Stk. 3. Loyvisnevndin skal hava boð um kravftir stk. 2 í seinasta lagi 4 vikur eftir, at viðkomandi hevur fingið boð um avgerðina. Loyvisnevndin letur fútanum málið at leggja fyri dómsvaldið eftir reglunum í § 78, stk. 3 í revsilógini.
Stk. 4. Áheitan eftir stk. 2 hevur steðgandi virknað. Kortini kann rætturin í úrskurði avgera í hvønn mun, viðkomandi kann fáa loyvi til at halda fram við virkseminum, meðan málið verður viðgjørt. Rætturin kann í úrskurði gera av, at kæra ikki er steðgandi.
Upplatingartíðir og afturlatingartíðir
§ 17. Matstovur og skeinkingarstøð, har almenningurin hevur atgongd, skulu sunnudag til og við hósdag vera afturlatin millum kl. 24:00 og 05:00. Kommunan kann gera av at leingja upplatingartíðina til kl. 02:00.
Stk. 2. Matstovur og skeinkingarstøð, har almenningurin hevur atgongd, skulu leygarmorgun og sunnumorgun lata aftur ikki seinni enn kl. 04:00.
Stk. 3. Á gistingarhúsum er loyvt at borðreiða við mati og drekka í afturlatingartíðini, nevnd í stk. 1, fyri teimum, ið gista á gistingarhúsinum.
Stk. 4. Við serlig høvi, t.d. nýggjársaftan, á føstulávint, á ólavsøku, á summarstevnum og aðrar serligar dagar, kann avvarðandi kommuna loyva, at vikið verður frá afturlatingartíðunum, nevndar í stk. 1 og 2.
Stk. 5. Loyvisnevndin kann, áðrenn virksemi eftir § 1, stk. 3, nr. 2-6 byrjar, gera av, at virksemi skal steingja, áðrenn vanliga afturlatingartíðin eftir stk. 1 og 2 byrjar, um tað er neyðugt í mun til fyrilitið fyri umhvørvi, náttarfriði og almennum skilhaldi ella av fráhaldsligum orsøkum.
Stk. 6. Politiið kann eftir fyrilitunum, nevnd í stk. 5, alt fyri eitt avmarka upplatingartíðirnar fyri virksemi eftir § 1, stk. 3, nr. 2-6 í upp í 30 dagar. Loyvisnevndin skal skjótast til ber eftir hetta taka avgerð um avmarkaðu upplatingartíðirnar.
Stk. 7. Í afturlatingartíðini er ikki loyvt at borðreiða við mati og drekka ella at skeinkja rúsdrekka, sbr. tó stk. 3. Í seinasta lagi 15 minuttir fyri afturlatingartíðina skal øll søla halda uppat.
Stk. 8. Í afturlatingartíðini er kortini loyvt at borðreiða og skeinkja fyri feløgum o.tíl., har almenningurin ikki hevur atgongd, um borðreiðingin og skeinkingin fara fram í veitsluhølum, sum ikki eru partur av vanliga hølinum, har virksemið verður rikið.
Almennar ásetingar
§ 18. Landsstýrismaðurin kann í ávísum økjum ella í øllum landinum, um tað er neyðugt vegna almennan frið og alment skilhald, fyribils banna, at rúsdrekka verður selt ella borðreitt á støðum við skeinkiloyvi.
Stk. 2. 1) (Strikað).
§ 18 a. 2) (Strikað).
Stk. 2. 2) (Strikað).
Stk. 3. 2) (Strikað).
§ 19. Á støðum, har virksemi eftir § 1, stk. 3, nr. 1-7, verður rikið, er bannað at halda gang ella at sýna harðligan ella óhøviskan atburð, ið ger seg inn á almenna friðin ella hevur við sær ampa fyri tey, sum eru á staðnum, ella sum búgva nær við.
Stk. 2. Loyvishavarin ella umboð hansara skal átala atburð, nevndur í stk. 1, og kann um neyðugt vísa viðkomandi burtur frá staðnum ella boða politinum frá.
Stk. 3. Um bardagi ella annað óskil hevur verið á staði, har virksemi eftir § 1, stk. 3, nr. 2-6, verður rikið, kann politiið steingja staðið restina av degnum.
Stk. 4. Metir politiið, at tað á staði, har virksemi eftir § 1, stk. 3, nr. 2-7, verður rikið, er serligur vandi fyri harðligum atburði, kann politiið av trygdarávum krevja, at staðið verður innrættað á ávísan hátt. Er innrættingin ikki broytt innan eina hóskandi freist, sum politiið ásetur, kann politiið avgera, at staðið verður latið aftur, til viðurskiftini eru fingin í rættlag.
§ 20. Politiið hevur, verður tað mett neyðugt, uttan rættarúrskurð, altíð rætt til atgongd til høli, sum eru partur av virksemi, ið er fevnt av hesi løgtingslóg. Hetta er kortini ikki galdandi fyri kømur, sum eru leigað út til gisting.
Kærur
§ 21. Avgerðir Loyvisnevndarinnar eru endaligar innan fyrisitingina.
Stk. 2. Avgerð um góðkenningar og váttanir, sum ávikavist Heilsufrøðiliga starvsstovan og kommunan taka, kunnu kærast samsvarandi teirri lóggávu, sum avgerðin er tikin eftir.
Stk. 3. Avgerðir, sum politiið tekur, vera at viðgera eftir reglunum, sum eru galdandi fyri politiið.
Freistir
§ 22. Tær freistir, sum eru ásettar í hesi løgtingslóg, ella í reglum, givnar við heimild í hesi løgtingslóg, byrja at ganga dagin eftir, at gerðin, sum útloysir freistina, fer fram. Hetta er galdandi fyri bæði dagsfreistir, vikufreistir, mánaðarfreistir og ársfreistir.
Stk. 2. Er freistin ásett í vikum, er freistin, sbr. stk. 1, farin vikudagin eftir tann dag, freistin byrjaði at ganga.
Stk. 3. Er freistin ásett í mánaðum, er freistin, sbr. stk. 1, farin mánaðardagin eftir tann dag, freistin byrjaði at ganga. Er gerðin, sum útloysir freistina, framd seinasta dagin í einum mánaði, ella gongur freistin út ein mánaðardag, sum ikki er til, er freistin altíð farin seinasta dagin í mánaðinum, líka mikið hvussu langur mánaðurin er.
Stk. 4. Er freistin ásett í árum, er freistin, sbr. stk. 1, farin ársdagin eftir tann dag, freistin byrjaði at ganga.
Stk. 5. Um freistin gongur út í einum vikuskifti, á einum halgidegi, grundlógardag, jólaaftansdag ella nýggjársaftansdag, verður freistin longd til fyrsta gerandisdag eftir hetta.
Revsing
§ 23. Um ikki hægri revsing er uppiborin eftir lóggávuni annars, verður við sekt ella fongsli í upp í 4 mánaðir revsaður tann, ið brýtur ásetingarnar í § 2, stk. 6-8, §§ 3-5, § 6, stk. 4, § 12, stk. 1, 2. pkt. og stk. 2, § 13, stk. 1, og § 15, stk. 2, 2. pkt. Medvirkni verður revsað á sama hátt.
Stk. 2. Við sekt ella fongsli í upp í 4 mánaðir verður revsaður tann, sum
1) setur til viks treytir í skeinkiloyvinum, sbr. § 10, stk. 1, ella treytir í øðrum loyvum ella góðkenningum, sbr. § 2, ella
2) ikki lýðir boð ella forboð, givin eftir løgtingslógini ella eftir reglum, givnar við heimild í løgtingslógini.
Stk. 3. Revsingin kann herðast til fongsul í upp í 1 ár, um brotið er framt tilvitað ella av grovum ósketni, ella um talan er um endurtøku.
Stk. 4. Í reglum, givnar við heimild í løgtingslógini, kann verða ásett, at brot á reglurnar ella treytir, givnar eftir reglunum, verður revsað við sekt ella fongsli í upp í 4 mánaðir.
Stk. 5. Revsiábyrgd kann verða áløgd løgfrøðiligum persónum sambært reglunum í 5. kapitli í revsilógini.
Stk. 6. Tá ið sekt verður ásett eftir stk. 1 og 2, ella eftir reglum, givnar við heimild í løgtingslógini, skal fyrilit havast fyri fíggjarliga vinninginum, sum er fingin ella ætlaður var at fáa við brotinum.
Stk. 7. Tann, ið stendur fyri virksemi eftir hesi løgtingslóg, kann verða revsaður við sekt fyri brot á ásetingarnar í § 4, stk. 1 og 2 og § 17, stk. 7, 2. pkt., uttan mun til, um brotið er framt av starvsfólki og uttan mun til, um brotið er tilætlað ella framt av grovum ósketni.
Stk. 8. Mál, sum verða viðgjørd eftir hesum reglum, ella eftir reglum, sum eru ásettar í kunngerð við heimild í hesum reglum, verða viðgjørd sum politimál. Tey í bekendtgørelse af lov for Færøerne om rettens pleje nevndu tiltøk í 72. kapitli um at leggja hald á og 73. kapitli um rannsakan kunnu nýtast í sama mun sum í statsadvokatmálum.
Gildiskoma
§ 24. Henda løgtingslóg kemur í gildi dagin eftir, at hon er kunngjørd.
Skiftisreglur
§ 25. Kunngerð nr. 60 frá 7. mai 1992 um skeinkingarloyvi, kunngerð nr. 61 frá 7. mai 1992 um reglur fyri skeinkingarloyvisnevndina og kunngerð nr. 153 frá 28. oktober 1992 um framleiðslu og útflýgging av rúsdrekka vera verandi í gildi, til tær verða settar úr gildi.
Stk. 2. Skeinkiloyvi, givin við heimild í løgtingslóg nr. 20 frá 10. mars 1992 um innflutning og sølu av rúsdrekka, vera verandi í gildi, til tey fara úr gildi sambært dagfestingini á loyvinum, ella tá ið tey av øðrum orsøkum fara úr gildi.
Stk. 3. Umsóknir um matstovuloyvi ella skeinkiloyvi, sum eru móttiknar, men ikki endaliga avgreiddar, tá ið henda løgtingslóg kemur í gildi, verða at viðgera eftir reglunum í hesi løgtingslóg.
Stk. 4. Virksemi, nevnt í § 1, stk. 3, nr. 7, skal lúka tær treytir, sum kommunan setur sambært hesi løgtingslóg og lóggávuni annars fyri 1. juli 2021.
Fylgibroytingar í aðrari lóggávu
§ 26. Í Kongelig Anordning nr. 441 af 21. november 1923 hvorved lov nr. 353 af 7. august 1922 om den offentlige Fred paa Folkekirkens Helligdage samt Grundlovsdagen sættes i kraft paa Færøerne verður § 5 strikað.
Stk. 2. Í løgtingslóg nr. 20 frá 10. mars 1992 um innflutning og sølu av rúsdrekka verða § 7, stk. 2, 2. pkt., § 8, § 9, § 10, § 11, § 12, § 12 a, § 13, § 14, § 15, § 16, § 17, stk. 3, § 18, § 21 og § 22, stk. 5 strikað.
Stk. 3. Í løgtingslóg nr. 20 frá 10. mars 1992 um innflutning og sølu av rúsdrekka verður § 22, stk. 1, nr. 1 orðað soleiðis:
“1) brýtur ásetingarnar í § 3, § 5, § 6 og § 7, stk. 1,”.
Í Tinganesi, 21. desember 2018
Aksel V. Johannesen (sign.)
løgmaður
Lm. nr. 70/2018
1) Broytt við løgtingslóg nr. 107 frá 29. juni 2020, har § 2 ljóðar soleiðis: “Henda løgtingslóg kemur í gildi dagin eftir, at hon er kunngjørd, og fer út gildi 31. august 2020.”
2) Broytt við løgtingslóg nr. 165 frá 12. desember 2020, har § 2 ljóðar soleiðis: “Henda løgtingslóg kemur í gildi dagin eftir, at hon er kunngjørd, og fer úr gildi 1. februar 2021.”


c: text/html

text:
Serliga ætlað at mála loft inni, og hóskar væl, har ið ljósviðurskiftini krevja ein javnan refleksfríðan flata.
Loftsmáling er akrylmáling uttan loysingarevni.
Litur:
Hvít. Kann eisini litast aðrar ljósar litir.
Mála:
Við pensli, rullu ella sproytu.
Trygdarflokkur:
00 – 1
Reingerð av amboðum:
Við vatni beint eftir nýtslu.
Tynning:
Vatn, um tað krevst.
Tíð at torna:
30 til 60 min. við 20 hitastig.
Yvirmáling:
Eftir umleið 4 til 8 tímar, alt eftir umstøðunum.
Tjúkd:
Um 42-46 Poise. (Brookfield HA 5/50, 25 stig)
Glansur:
Um 2-3 (60 stig).
Evnisnøgd:
Um 1,47 g/ml, alt eftir liti.
Turrevni:
Uml. 53% av nøgd ella uml. 40% av rúmd , alt eftir liti.
Nýtsla av tilfari:
Uml. 0,10 l/m2 í ummáli svarar til 40 µm miðaltjúkd.
Hitastig, meðan málað verður:
Minst 5 stig. (Má ikki frysta)
VOC-evni:
Sbrt. reglugerð 1025/2005 eru mørkini fyri VOC-evni í hesi vøru fl A/a 30g/l (2010). Vøran inniheldur í mesta lagi 1 g/l.

robotstxt: allowed

filter: keep


text:
Á Torginum 3. august 2021
2021-08-03 á Torginum – endursending frá 2021-02-02
Vertur: Eirikur Norðberg
Skrá:
Intro: Vælkomin og frágreiðing frá sendingini
Annonsering
Sangur: Bros – Summi fólk
Annonsering
Sangur: Felagssangur í Ebenezer – Nú farast allar rósur – NSGF 1470 – 20141005
Andakt: Our daily bread frá ebenezer.fo “Stríðið er endað”
Sangur: M. C. Restorff – Til náðina skyldi eg alt
Sangur: Jógvan Zachariassen – The old rugged cross
Upplestur: Árni av Reyni lesur Jóhannes kap 19
Sangur: Ólavur á Váli – Guds sonur steig úr dýrdini
Annonsering
Sangur: Blandað kór – Undurverk tey henda enn – 19991114
Tala: Høgni Johannesen 19991114 (Frá møtinum sunnukvøld á samfelagsstevnuni í Ebenezer)
Sangur: Jón Svein Heinesen – Hvussu long tíð er tað – Einki uttan Jesus
Annonsering
Sangur: Guy Penrod og George Beverly Shea – Does Jesus care
Annonsering/endi


text:
Gud fyri skotum - hví nýateistarnir ikki raka málið
GG! Lesandi og næmingar annars kunnu fáa bókina fyri 175 kr. viđ at senda eini bođ til Gud fyri skotum á Facebook. Upplýs navn, flokk og skúla. Trýst her.
Um bókina
Ateisma breiðir seg í vesturheiminum, og fíggindi hennara er Gud. “Nýateistarnir” tvíhalda um, at átrúnaður “er vandamikil”, at hann “drepur” ella “eitrar alt”. Og um trupulleikin í heiminum er átrúnaður, so skjóta teir eina einfalda loysn upp: burtur við átrúnaði.
Men er tað veruliga so einfalt? John Lennox leggur eitt nú eftir Richard Dawkins, Stephen Hawking, Christopher Hitchens og Daniel Dennett við at varpa ljós á skeivu framferð teirra og vísir á, at teirra óskynsama og óvísindaliga háttalag ger teir sekar í somu stívrendu fávitsku, sum teir ákæra trongskygd trúgvandi fyri.
Við at fevna víða og grava djúpt gevur Gud fyri skotum nýateistunum mong lemjandi sløg. Í bókini verða eisini nýggjar hugsanir um Gud og kristnu trúnna førdar fram, ið geva bæði bestu vinum og argastu fíggindum hjá nýateistunum okkurt at grunda á.
Rithøvundur: John C. Lennox
Forlag: KFS og Sprotin
Útgivin: 2018
Blaðsíður: 292


text:
Stórur spenningur er runt allan býin í dag, góðir 22 tímar inntil stóra brakið í Gundadali. News.fo og Norðoya Portalurin var runt býin við myndatólinum.
Byrjaði við teimum gomlu á Sambýlinum í Bøgøtu, tey vóru í holt við gera stórar KÍ bannarar og var tað ein sera trúføst KÍ kvinna, sum stóð fyri tí og var tað Stina Jacobsen.
Aftaná fór eg oman til børnini á Bøgøtu 3 og tey vóru eisini spent og so endaði eg við at vitja Betri og tey høvdu ordiliga spíla seg út og bjóðaðu viðskiftafólkinum alt gott.
Her nakrar myndir:
SáH


text:
Ein søga er um eitt einmastrað skip, nevnt “Merafitta”, sum kom við farmi til tann kongliga handilin. Søgan stavar frá millum 17. og 18. árhundrað, men ikki hevur verið mær møguligt at fáa upplýst hvat ár, skipið kom higar um heystið. Veðrið hevði verið sera ringt á ferðini, og masturin var farin so illa, at ikki var hugsan um at fara av stað aftur við henni.
Tað bleiv lossað burtur úr skipinum í Havn. Ikki kundi tað vera reiðiliga stórt, tí tað varð síðani siglt norður til Streym og róð norður um hann fyri at kunna liggja í vetrarlegu fyri Norðskála. Tað var soleiðis fortoyað, at ein togendi bleiv førdur í land av skipinum og festur til tann sonevnda Rættarstein, sum stendur í bakkanum sunnan fyri Skálarætt; ein annar togendi varð førdur yvir í Streymoynna og bundin um Hattarstein, sum er um 40 favnar norðan fyri ta víkina, sum er norðan fyri nesið.
Fyrr í tíðini var norðan fyri Streym hildið at vera eitt hitt besta vetrarlegupláss fyri skip í Føroyum.
Várið eftir, at “Merafitta” var komin, varð ein mastur gjørd til skipið. Fyri at fáa skipið so langt inn til land sum møguligt, meðan masturin bleiv sett í, bleiv barlastagrótið kastað upp á sandin undir Rættarsteini. Hetta var annars óneyðugt, tí har um leið var ivaleysa djúpt til, at skipið kundi komið tætt inn til land.
Skipið varð so róð norður undir Túvuna, ið er norðan fyri Svínáarrætt, og lagt inn til lands soleiðis, at tað helti so mikið inneftir, at masturin lættliga kundi setast í tað.
Enn tann dag í dag liggja steinar og riða upp úr sandinum, sum eru frá “Merafitta”. Tað hevur eydnast mær at fáa nakrar av teimum til Forngripagoymsluna.
Andreas Weihe: “Søga og søgn”, 1933


text:
HANUS: Hevur kappingarnevndin/FSF fótbóltsheila?
Hettar er tann stóri spurningurin nú avgerðin um at flyta ólógliga B71-KÍ dystin loksins er tikin. Hesin skammiligi dysturin skal leikast 20.08.2019. Ikki nokk við at hesin dysturin skuldi verið skræddur úr leikskránni og tveittur á sjógv, so hava tey enntá valt at skíta okkum langt niðureftir rygginum og so uppaftur aftur, við at leggja hann ímillum tveir frammanundan settar 1. deildar dystir.
Sostatt hava vit 3 dystir uppá eina viku. Spurdi tú Manchester United ella Barcelona ella eitthvørt stórlið, so høvdu tey nokk aftra seg við at megna eina tílíka uppgávu, og tey hava ein hóp ið nokk telur smáar 40 mans í fyrstu atløgu.
Hettar er uppgávan FSF - The Faroe Islands Football Association metir at B71 fer at klára akkurát sum onki.
Tá allur samlur hópur okkara er klárur og fit for fight, so telir hann 19 mans. Hvussu nógvir av hesum 19 halda FSF at vit fara at hava tøkar tann 17.08 tá fyrsti dysturin í hesi maratonvikuni fer í gongd? Møguliga 15? Javel.
Realistiskt sæð, tá týsdagurin (ið endnu engang er vanligur arbeiðsdagur; ið var stórur trupulleiki fyri 2 mánaðum síðani, men í august verður hildið verður fínasta slag) rullar fram á okkum smáar 3 dagar seinni, so eru vit kanska niðri á eini 13 mans til dyst og so er leygardagur aftur og tá er tað "anybody's guess" um vit hava 11 mans til dyst.
Í báðum endum av hesum trimum 1. deildar dystunum hava vit harafturat eitt U21 lið, ið vit við eymk og fret klára at halda koyrandi tá alt fløskar seg soleiðis sum vit vilja tað. Hettar liðið hevur alstóran týdning fyri menningina av felagnum og vit eru errin av at vit klára at manna tað yvirhøvur. Á hesum U21 liðnum eru tað fleiri sum ganga aftur á besta mansliðnum og nú mugu hesir annahvørt alvorliga spenna seg út fyri eisini at vera tøkir til U21, ella mugu eg og onnur út at ganda eyka fólk fram at avgreiða U21 dystirnar, ið lena seg uppat hesi maratonvikuni í 1. deild hjá B71. Meiri sannlíkt er at vit mugu útseta dystir, ið so aftur kemur at hevna seg seinni.
ALT HETTAR OG MEIRA AFTURAT KUNDU VIT FORTALT FSF/KÍ UM BARA TEIR GJØRDU EITT EINASTA FORSØK UPPÁ AT SAMSKIFTA VIÐ FELAGIÐ.
Ístaðin koyra teir solo-túrar í Kappingarnevndini og FSF er kvirt sum í grøvini.
Hettar sirkusið blívir bara syrgiligari og syrgiligari og fær meg at seta spurningin: Hevur Kappingarnevndin/FSF fótbóltsheila?
Vita teir nakað sum helst um føroyskan fótbólt? Kunnu teir vísa á, eins og vit, ið fáast við alt tað lágpraktiska og harða skitna fótbóltsarbeiði, hvat er best fyri føroyskan fótbólt, feløgini og kappingarnar?
Ella sita tey bara í nevnd fyri samsýningar og lønir, umframt góða útsýnið útyvir Tórsvøll og fittar túrar í smoothie barrina í NO12?
Sigið tykkum sessirnar frá tykkum um tit ikki hava format at røkja tykkaru valdu embætir. Alterntivt, kunnið tykkum um føroyskan fótbólt anno 2019 og tær stóru avbjóðingarnar ið eksistera kring alt Føroya land.
Í løtuni verður skrivað upp og niður eftir vegginum hvørt Føroyar fáa 3 ella 4 pláss í evropeiskum fótbólti. Hvør heita leggur nakað sum helst í tað, tá alt niðanfyri nr. 5 í føroyskum fótbólti verður mótarbeitt av teirra egna fótbóltssambandi?
So seint sum í fjør og fyrra árið rósti eg FSF til skýggini á øllum sosialum miðlum, tí umboð vitjaðu í okkara felagið og aðrastaðni, umframt at vit kendu eitt betri samband við fótbóltssambandið sum heild. Ótrúligt hvussu skjótt teir hava megna at sindra tað álitið sum varð givið.
Hanus Johannessen nevndarlimur Sandoyar Ítróttarfelag B71


text:
Fyri tey flestu byrjar ólavsøkan tá hornblástur og rossagneggj nærkast Vaglinum og riðilin av ítróttarfólkum finna sær pláss á tinghúsvøllinum, at lurta eftir røðu og sangi. Í ár verður tað sjálvur ÍSF forsetin Elin Heðinsdóttir Joensen ið setur ólavsøkuna.
Ólavsøkuskrúðgongan er gamal siður, reiðfólk tóku stig til skrúðgonuna longu í 1942. Saman við hornblásarum frá frelsurnarherinum byrjaði skrúðgongan niðri í Bø, uttanfyri hjá bakarinum í Hornið og umvegis Tróndargøtu endaði hon sum í dag á Vaglinum.
Teir ið løgdu ráð fyri hesari skrúðgonguni vóru Kjartan Mohr, Edvard Samuelsen og Gustav Reinert. Á odda fyri gonguni var annar kendur havnarmaður Vilhelm Tórsheim, eisini kallaður keisarin.
Skrúðgongan eyðnaðist so væl at tað gjørdist afturvendandi tiltak, fyrstu árini vóru tað bert reiðfólk, men so líðandi komu róðrarfólk og onnur ítróttarfólk eisini við. Seinasta er, at nú eru býráðspolitikkarar úr havn eisini komnir uppí part hesa hátíðarløtu.
Enn sum áður eru reiðfólk og hornblástur. tó sjálv ímyndin av skrúðgonguni. Ólavsøkan hevði helst verið munandi minni hátíðarlig, um ikki reiðfólk tóku sær stundir at vera við til skrúðgonguna. Frá fyrsta degi, í 1942 hevur búnin hjá reiðfólkunum verið tann sami, hvít skjúrta og svart slips.
Í ár verður tað leyningurin Zacharias R. Jacobsen ið ber Merkið og gongur á odda fyri skrúðgonguni. Zacharias R. Jacobsen er fleirfaldur føroyameistari í tvíspor í kappríðing.
Annars var tað sum flestum kunnugt í nógv ár Sverri Trónd, ið bar Merkið vegna Føroya Ríðingarfelag. Men tá hann legði frá sær, valdi nevndin í Føroya Ríðingarfelag, at royna ein leist. har føroyameistarin í tvíspor, árið frammanundan far hendan heiður. Um føroyameistarin ber seg undan, er tað nevndin í felagnum ið velur fólk at vera flaggberi.
Annars kann nevnast at í nógv ár vóru tvær skrúðgongur við rossum á ólavsøku. Fyrr var eisini skrúðgonga til ríðibreytina ólavsøkudag. Tá gekk skrúðgongan frá vaglinum til ríðibreytina. Fyrstu árini á Velbastaðvegnum, men frá 1971 niðan á breytina við marknagil.


text:
Seinasta vikuskiftið var talentbólkurin aftur samlaður. Fyri fýra vikum síðani var venjingarlega í Streymnesi, har vit m.a. runnu intervallir millum kaldar og dýggjvátar fótbóltsáskoðarar, sum eftir avblásta dystin millum EB/Streym og HB bæði skuffaðir og glaðir runnu undan ælunum og eftir bilunum.
Aftur hetta vikuskiftið fingu vit staðfest, at hetta ikki júst er heitasta og ljósasta árstíðin. Tó so. Venjingin seinnapartin leygardagin fór fram í skýmingarløtuni í fagrasta vetrarveðri norðuri í Sundi. Vit runnu fartlek á Vetrarkappingar umfarinum í Hvannasundi. 500 metrar skjótt fram við fjøruni og 500 metrar smárenning norður eftir bygdarvegnum. Tó at tað var rennandi, var eisini hált ymsastaðni, og ólukkutíð fekk fyrst Gutti reyvarfall og síðani gleið eisini Rannvá. Gutti reistist tó aftur, men Rannvá var meira óheppin, og fekk eina fipurspreinging, so hon ikki fekk runnið sunnudagin, og nokk eisini skal binda frið nakrar dagar. Fyrsta venjingin var fríggjakvøldið. Vegna kava og hálku bar illa til at gjøgnumføra ætlaðu brekkuvenjingina, so ístaðin varð runnið runt í Klaksvík, har vit høvdu tvey long rykk á umleið 1,3 km. Eftir heita brúsu fóru vit í føðingardag hjá Jan Elmari, sum nú er vorðin 17 ár. Tillukku tillukku!
Leygarmorgunin runnu vit trý umfør á 2,2 km har tað næsta skuldi rennast við góðari ferð. Nýlagsti kavin gjørdi tað sjálvandi hált og trupult, men øll komu i gjøgnum í øllum góðum. Seinnapartin runnu vit sum sagt í Hvannasundi, og í Norðdepli høvdu Ingrid og Pól – foreldrini hjá Rebekku – boðið til ein avbera góðan nátturðabita.
Sunnumorgunin runnu vit ein lættan túr út í Oyrar, og aftaná fóru vit beint í svimjihøllina, har vit fingu eina løtu at njóta seinastu restirnar av heitum vatni í Klaksvík. Heima bíðaðu lambssteikirnar so tolnar, smásimrandi í ovninum. Eftir ein góðan døgverðabita vaskaðu vit upp, pakkaðu saman og slappaðu av eina løtu, áðrenn farið varð heim.
Bjørk, Rúni og Jan Elmar. Kavin tók broddin úr venjingunum.
Løtt á fótum – løtt av lyndi!
Rebekka og Rannvá – mót hægri málum!
Kong Vetur – Come On!
Til háborðs í Norðdepli
Maturin ger seg ikki sjálvan – Rúni og Jan Elmar stressast av eplaflusi.
Eingin venjingarlega uttan slættijarn 😉


text:
Kampingplássini lata upp mikudagin
Summar Festivalurin hevur fingið nýtt øki til húsvognar
Á hvørjum ári fær Summar Festivalurin vitjan av meiri enn 200 húsvognum, og soleiðis er aftur í ár.
Ein týðandi broyting er við undanfarin ár, tí stóra campingplássið á Sandinum er ikki tøkt í ár, tí har verður nýbygging av íbúðum gjørd.
Tí verður nýtt campingøki skipað á vestaru bryggju. Har kunnu upp til 140 húsvognar halda til. Eins og undanfarin ár verða øki á Stongunum, við Føroya Bjór og á stadionøkinum brúkt til campingvognar. Tey økini taka millum 30 og 40 vognar hvørt.
Kampingplássini lata upp mikudagin 3. august kl. 13.00, og streymur verður tøkur á øllum økjunum frá kl. 18.00.


text:
Tíðindi
11-10-2021
Hvønn týdning hevur skúlabókasavnið fyri lesivanar?
Skúlabókasavnið kann hava týdning fyri lesivanar hjá børnum. Skúlabókavørðurin kann vegleiða og hjálpa hvørjum einstøkum barni at finna røttu bókina. Tá hevur tað týdning at vita, hvønn lesiførleika barnið hevur, og hvørjar søgur (tekstaslag) barnið heldur vera góðar og tímir at lesa. Tað hevur eisini týdning at læra børnini, hvar "teirra" bøkur eru á bókasavninum, fyri at tað skal vera lætt og einfalt hjá teimum at finna eina nýggja bók, eisini, tá bókavørðurin ikki er tøkur.
Hvussu heldur tú, at karmarnir og umstøðurnar hjá skúlabókavørðum eru at miðla bøkur og menna lesivenjing?
Karmarnir og umstøðurnar hjá skúlabókavørðum eru sera ymiskar á ymsu skúlunum. Minni skúlin er, verri eru umstøðurnar, og tað er óheppið! Um arbeiðið við at miðla bøkur, menna lesivanar og stimbra lesivenjing veruliga skal muna, og framhald vera í, eigur skúlabókasavnið at vera opið og mannað hvønn dag, eisini í fríkorterum. Skúlabókasavnið eigur ikki at verða brúkt til avlopstímar og aðra ífyllu. Bókavørðurin eigur eisini at fáa tíð til at kunna seg um og lesa nýtt tilfar.
Útbúgvingin til skúlabókavørð, ið hevur verið ávegis tvey tey seinastu árini, er tíverri aftur útsett, og skeiðsmøguleikar í Føroyum eru sera avmarkaðir. Tað er stórur tørvur á førleikamenning á økinum, tí tað eru eini tjúgu ár síðan, at seinastu skúlabókavørðir vóru útbúnir í Føroyum.
Í hvønn mun heldur tú, at skúlabókavørðurin kann vera lesikveikjari?
Skúlabókavørðurin kann kveikja lesihugin við at keypa inn og sýna fram nýggjar bøkur, bøkur í ávísum og ymiskum tekstaslagi, á ymsum málum. Skipa lesiringar, gera framsýningar, spurnarkappingar o.m.a. Tað eru bara tíðin og orkan, sum seta mørkini.
Hvønn týdning hevur frílesing fyri lesivanar?
Frílesing gevur børnunum góðar lesivanar, um tey hava brotið lesikoduna og kunnu hugsavna seg um søguna í bókini. Tað at lesa eitt ávíst tal av minuttum um dagin er fyri summi børn byrjanin til at megna at hugsavna seg um lesingina og gerast burtur í eini bók. Kemur barnið so langt, er restin oftast eitt spæl, og bøkur verða lisnar við stórum áhuga og ferð.
Hvussu arbeiða lærarar best og skipað við frílesing?
Tað eru fleiri hættir, sum eru góðir til at arbeiða við frílesing. Tað týdningarmesta er við jøvnum millumbili at hava lesing í miðdeplinum, bæði í flokkunum og skúlanum sum heild. T.d. lesivikur, evnisarbeiði við tekstaslagi, rithøvundi, viðmæli/ummæli og so framvegis.
Børnini eru ymisk, tey, ið eru góðir lesarar, vilja hava størri avbjóðingar, summi børn vilja bara fylgja einum raðfestum lista við bókum, onnur vilja lesa tað sama sum ein vinur, og nøkur vilja hava eitt avmarkað úrval, til dømis úr einum bókakassa.
Hvat heldur tú eigur at verða gjørt, soleiðis at næmingar lesa meiri?
Áhaldandi at hava týdningin av lesing í miðdeplinum og varpa ljós á hetta í skúlunum og ymisku sosialu pallunum, sum børnini reika á. Frílesing er eisini at lesa eina góða søgu hart fyri børnunum, serliga teimum, sum enn ikki megna at lesa eina søgu raðið, tí tá er avkodingin í miðdeplinum, heldur enn søgan; tí er samstarv millum foreldur og skúla, lærara og bókavørð, eisini týdningarmikið. Átakið "Føroyar lesa" er eitt sera gott dømi um, at tað ger mun at hava lesing í miðdeplinum.
Birna Gaard er einalærari í Fámjins skúla; seinasta árið hevur hon ikki arbeitt sum skúlabókavørður, men frá 2015 til 2020 hevði hon tímar á skúlabókasavninum í Skúlanum við Løgmannabreyt. Hon las samstundis til skúlabókavørð á UCC og var liðug í 2018.
Mynd: Ólavur Frederiksen
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Vónandi er tað tí, at tey ikki vita betur, og at onkur hevur sett ólavsøkuna skeivt í onkran kalendara. Men í dag er tað so Fólkatingið – tjóðarting dana – sum heldur ólavsøku, enntá á føroyskum, ein mánað ov tíðliga.
»Vi siger stort tillykke – eller til lukku - til Færøerne med nationaldagen i dag«, skrivar Fólkatingið á facebook í morgun, har tey heilsa føroyingum og tjóðardegi okkara – ein mánað ov tíðliga.
Ein snópisligur feilur, sum longu er rættaður á Facebook. Men ikki við eini umbering, bara við at strika heilsanina.


text:
Heyst og vetur
Tað er um heystið og veturin, at tann mesti vindurin er, og tá fáa hús og bilar ofta skaða. Men tú kanst fyribyrgja álvarsligum skaðum, um tú fylgir ráðunum niðanfyri, tá ið boðað verður frá nógvum vindi.
-
Bein burtur alt leyst, sum liggur rundan um húsið
-
Tað, sum ikki kann fáast burtur, kann kanska bindast fast
-
Eru trø rundan um húsið, so er best at beina fyri brákaðum greinum, sum ikki eru niðurdotnar
-
Minst til at tryggja ella taka niður trampolinir og annað, ið tekur nógvan vind á seg
-
Siga veðurtíðindini frá stormi, so má ansast eftir, at rútar og hurðar í bilinum eru væl afturlatin.


text:
Grundskeið í rørslu við Rana:
Hetta grundskeiðið er ein frálæra í rørslu, sum tekur útgangsstøði í kropsins rørslumynstrum. Tað merkir, at vit ganga ígjøgnum hvussu kroppurin sjálvur rørur seg, uttan mun til hvørji øvilsi verða vand.
Endamáli við frálæruni er tí, at tú altíð veist hvussu tú kanst røra teg rætt, soleiðis at tú fært ein sterkari og sunnari kropp - lættast og rættast.
Venjingin verður skipað í bólki við Rana sum venjara. Skeiðið er í 3 tímar, har tit fáa frálæru í kroppsins rørslumynstrunum:
- Squat (Beinbending)
- Hinge (Hongsl)
- Gait (Gongulag)
- Rotation (Snúningur)
- Pull (Hála)
- Push (Trýst)
Prísur
695,-
Nær og hvar
Venjingin verður skipað í Burn Fitness. Vit venja leygardag frá 08.30-11.30 - við pausum.
Eftir skeiðið fær luttakarin:
- Lívslanga vitan, sum kann brúkast uttan mun til støði ella øvilsi
- Royndir í rættari rørslu
- Venjingarætlan við framhaldsmøguleiku


text:
Tone:
Í 45 minuttir gera vit ymsar styrkivenjingar, ið eru avbjóðandi fyri balansu, styrki og kondi.
Vektstong, hondvektir og stepp-beinkir eru brúkt sum amboð, umframt at egin kropsvekt verður brúkt í fleiri av venjingunum.
Øll kunnu luttaka á Tone-liðnum, tí venjingarnar verða tillagaðar soleiðis, at bæði vand sum óvand fáa nakað burturúr.
"ALLAN DAGIN +"
Hevur tú limahaldið "ALLAN DAGIN +" er Kettle Burn íroknað.
Fyri at tryggja tær eitt pláss, skalt tú rita inn og leggja eitt pláss av til hendan tíman. Melda til á lættasta hátt við at trýsta á tann reyða knøttin, sum eitur "Rita inn," niðanfyri myndina.
Brúkari: tín teldupostur.
Loyniðorð: bleiv upplýst við upprættan av limahaldi.
GG: Hevur tú gloymt títt loyniðorð, kanst tú ringja til Burn á
+298 299900 og fáa tað upplýst.
Vit eru at hitta hesar tíðir:
Mándag - hósdag Kl: 5:30 - 22:00
Fríggjadag Kl 5:30 - 20:00
Leygardag - sunnudag Kl: 9:00 - 20:00
UMRÁÐANDI AT BOOKA, FYRI AT TRYGGJA SÆR PLÁSS!


text:
Frælsur Ítróttur Føroya ynskir øllum eini gleðilig jól, og eitt eydnuberandi nýggjár.
Takk fyri farna árið, sum hevur verið sera hendingaríkt. Eldsálir innan frælsa ítróttin hava alt árið borið okkara ítrótt fram og ment hann. Øllum tykkum takka vit hjartaliga. Ein serlig heilsan fer til teir dugnaligu venjararnar úti í feløgunum. Tit gera dag og dagliga eitt sera stórt arbeiði, sum er sjálvt grundarlagið undir okkara ítrótt.
Eitt nýtt og spennandi ár við nógvum avbjóðingum stendur framman stavn. Serliga spennandi verður at senda eitt sterkt ungt lið til oyggjaleikirnar á Bermuda í summar. Tykkum øllum verður ynskt góða eydnu við hesum fyrireikingum.


text:
Saturday, September 29, 2012
Vitskuvíðkandi avbyrgingar
Vit, sum hava áhuga fyri føroyskum yrkingum, hava alla orsøk til at fegnast í løtuni og kunnu sóla okkum í glæmuni frá bókmentaligu sensatiónini, sum var almannakunngjørd mánadagin, at Sissal Kampmann hevur fingið ta tignarligu og týdningarmiklu debutantvirðislønina hjá Klaus Rifbjerg. Men longu áðrenn armarnir eru dalaðir niður, fara teir hervið upp aftur at fagna nýggju bókini hjá Tóroddi Poulsen, sum setur heilt nýggjan prentlistarligan standard fyri yrkingarsøvn. Avbyrgingar er eitt einastandandi bókaverk, ein listarlig heild, sum bæði við orðum og myndum rørir áskoðaran og lesaran inn á sálin.
Bókin, ið fevnir um hundrað síður, er blivin júst so mikið forkunnug, sum ein kundi vónað, tá hennara upphav er ein myndlistarligur og poetiskur nýskapari sum Tóroddi Poulsen. Tvær ferð hevur hann fingið Bókmentaheiðursløn M.A.Jacobsens og eisini hevur hann fleiri ferðir verið innstillaður til ta stóru Norðurlendsku Bókmentaheiðurslønina. Ummælarin og yrkingaelskarin, Lars Bukdahl helt avgjørt, at Tóroddur Poulsen (den mest modvillige og knarvorne nationalpoet, som tænkes kan) átti at havt fingið ta norðurlendsku heiðurslønina fyri Útsýni, tá danska umboðið nú ikki vann, og har er undirritaða als ikki ósamd. Avbyrgingarnar hjá Tóroddi Poulsen eru existentialistiskar ella kanska kunnu vit siga, at tær eru existens-terminatoristiskar, tí sjálvandi snúgva tær seg í rættiliga stóran mun eisini um lívsins íhald, um deyðan ið verður lýstur bæði sum fyribrigdi og nærstaddur veruleiki. Sostatt kunnu vit siga, at yrkjarin og myndlistamaðurin fylgir teirri somu sorgblíðu slóðini, sum vit kenna frá teimum seinastu yrkingarsøvnunum. Somuleiðis sæst sama lyndið til økta økonomisering, at orðini gerast alsamt færri, so at reglurnar sjáldan eru settar saman av meira enn einum ella tveimum orðum. Á henda hátt gerast yrkingarnar meira konsentreraðar og beinraknar eins og smáar tilverusøgur, sum eru dyppaðar í sýrubað, so at alt óviðkomandi er etsað burtur. Summar av yrkingunum eru næstan pínufullar at lesa, so neyvt og eirindaleyst eru tær orðaðar, t.d. yrkingin um friðin undir lakinum, sum verður órógvaður av gráti.
Yrkingarnar eru modernistiskar og tað merkir í stuttum, at tær ikki altíð eru so lættar at skilja - tó eru yrkingarnar hjá Tóroddi Poulsen eisini ofta so mikið einfaldar, at tey, sum krevja sjónlig prógv fyri handaverk (sum t.d. rím og lekrar orðingar), hava ilt við at góðtaka teirra einfeldi. Tóroddur dyrkar tað banala, tað ótilgjørda og tað lætta. Hann dugir sum eingin annar føroyskur yrkjari at orða tað óvæntaða í einføldum, óuppgjørdum orðingum, so at tú sum lesari følir fruntin fara upp frá av bilsni yvir alt tað spildurnýggja, sum brádliga myndast í tínum huga. Við eini orðing hjá Christiani Matras kunnu vit kanska lýsa yrkingarnar og myndirnar hjá Tóroddi Poulsen at vera vitskuvíðkandi. Yrkjarin dugir sjáldsama væl at skriva millum reglurnar, so at yrkingin gerst ein lopfjøl hjá lesaranum til at gera sær allahanda assosiatiónir, t.d. í ófrættakendu yrkingini á síðu 18: "tá tónleikurin/ tagnar/ fer lampan/ undir loftinum/ at sveiggja.".
Føroyar og føroyska landslagið eru ongantíð serliga langt burturi í hugaheimi yrkjarans og visuellar og sansaligar upplivingar og minni hava sum heild stóran týdning. Metabolisma er grundleggjandi í yrkingunum hjá Tóroddi, bæði sum skap, men eisini innihaldsliga verður grundað nógv yvir stoffskiftið, hetta at vit menniskju einaferð verða partar av jørðini. Deyðin verður yvirhøvur postivt lýstur, moldin og móran eru reinsandi og í deyðanum nær yrkjaraegið endiliga ta fullkomnu og reinu tøgnina. Yrkingarnar í nýggja savninum tykjast stundum absurdar og ofta eru tær dreymakendar, surrealistiskar:
einasti
gesturin
á heimsins
einasta
gistingarhúsi
fær sær
morgunmat
Afturvendandi evnið í savninum er einsemi, at vera fyri seg sjálvan, at vera einstaddur og avbyrgdur og eygleiða hvussu lívið styttist. Hetta temaið verður tulkað rættiliga konsekvent í myndum av einsamallum sjómansknútum, av isolerandi rimum ella einum gravsteini. Hetta ljóðar kanska heldur deprimerandi, men er tað yvirhøvur ikki. Tá evnið verður lýst á so originalan hátt og við so stórum listarligum yvirskoti, sum Tóroddur Poulsen megnar at gera tað, gerast Avbyrgingar tvørtur í móti eitt upplyftandi upplivilsi hjá lesaranum. Listarlig skapan og mál eru eisini afturvendandi evni hjá Tóroddi, sum í fleiri yrkingum tykist grunda yvir viðurskiftini millum orðini og tingini. Við orðingini "das ding an sich" sipaði Kant til lutin í sjálvum sær, sum hann er uttan tulking og meting. Hann brúkti orðingina sum øvugta av fyribrigdinum. Á ein hátt kunnu vit siga, at Tóroddur Poulsen fer júst hin vegin, tí í hansara heimi ræður fyribrigdið og fatanin av fyribrigdinum á øllum, eisini á minninum og á teimum lygnum, sum subjektiva minnið áhaldandi skapar.
Við Avbyrgingum er sjøtul settur á nýtt samstarv millum Føroyaprent og Steinprent, ið ger tað møguligt hjá Steinprenti at geva fleiri listapoesibøkur út, Søren Ulrich Thomsen hevur skrivað ta næstu bókina, sum Claus Carstensen hevur myndprýtt. Hon kemur eftir ætlan út fyrst í desember.
Tóroddur Poulsen: Avbyrgingar: 100 síður. Steinprent er útgevari. Stuðlað verkætlanini hava: Norðurlandahúsið í Føroyum, Mentanargrunnur Landsins og Føroyaprent. Bókin fæst í Steinprenti og í bókhandlinum. Hon kostar 350 krónur.
(KP)
Posted by Listin at 9:47 AM
Labels: KP, Myndlist, Skaldskapur


text:
Fríðrikur Petersen – 100 ár eftir deyða hansara
Fyrilestur í Fríðrikskirkjuni 5. juni 2017 kl. 18
Minningarorð
Sunnudagin 29. apríl 1917 varð tann nýggja kirkjan í Sandavági vígd. Virkandi próstur var Sandsprestur A. C. Evensen, og virkandi prestur var Christian Pedersen, sum við konu og seks børnum var komin úr Danmark her undir heimsbardaganum fyri at loysa av í Vága prestagjaldi. Eftir prædiku bar Pedersen, prestur, kirkjufólkinum deyðsboðini av Fríðriki Petersen, prósti. Pedersen hevði verið prestur á Sandi 1896-1902 og hevði tí kent Fríðrik bæði sum starvsfelaga og sum próst. Um próstin segði hann m.a., at hann bar høvur yvir allar, maður sum alt lívið hevði verið virkin fyri at gagna sínum føðioyggjum. Av tí at starv hansara hevði verið so frammarlaga, hevði hann verið fyri nógvum álopum, men í deyðanum fóru allir spjótsoddar at verða vendir frá honum. Prestur, sum hevði staðið prósti nær persónliga, segði seg kunna vitna um hann, at hann hevði kent seg tætt knýttan at fólkinum og oyggjunum. Hann var vísur í, at próstur ofta undir síni drúgvu sjúkralegu í Keypmannahavn hevði vent huganum heimeftir við ynskinum: “Guð signi mítt føðiland Føroyar.”
Minningarorð vóru í tveimum føroyskum avísum mikudagin 2. mai. Í einari avís fyltu tey alla fyrstu síðu og reiðiliga tað. Petersen próstur var deyður fríggjadagin 27. apríl, bara 64 ára gamal. Hann var ein týðandi maður sum prestur, sum politikari, sum skald og ikki minst sum menniskja, skrivar blaðið. Á øllum hesum økjum hevur hann givið sínum føðioyggjum nógv virðismikið, sum fer at liva leingi, og navn hansara fer at vera í minni, so leingi sum føroysk tunga verður talað. Greitt verður frá hansara menniskjansligu eginleikum, hansara góða hjarta. Hann var ein meistari at boða orðið, hevði lætt við at fáa áhoyrararnar í talu, so hann kundi bera gleðiboðini til sálirnar og vekja nýtt lív. Hann virkaði fyri at fáa fleiri prestar í Føroyum, og nýggjar kirkjur vóru bygdar. Nógv verður í hesi grein gjørt burtur úr hansara politiska virksemi sum løgtings- og landstingsmaður. Sum skald hevur hann talað til fólksins hjarta, og sjálvur hevði hann tað, sum hann ynskti øllum Føroya børnum: bæði Tróndar skarpa vit og Sigmundar bjarta hjartalit.
Ein onnur avís hevur minningarorð, sum ein K. X. hevur skrivað, á s. 2. Har er lagið eitt annað. Vit taka nøkur brot: “Ein lítil fólkaflokkur sum hin føroyski skapar ella føðir ikki mong stórmenni. Tey teljast bæði í øld og øldum. Próst Petersen var einki stórmenni, men høvur hans rakk tó upp um almenningin her, ikki tí at hann sat á hægri palli enn hini, men tí at hann var vitugur maður og orðsnildur…
Hevði prósturin í síni støðu sum próstur, við sínum gávum og sínum evnum og við tí ikki so fámenta skara av føroyskum prestum, hann hevði uttan um seg til sín doyggjandi dag, stevnt at sama máli, sum hann ivaleyst ætlaði sær í ungdómsárunum: at reisa Føroya mál og tá serliga Føroya kirkumál á føtur, so hevði hann haft útint eitt verk, sum Føroyingar høvdu takkað honum fyri um allar tíðir. Men hann legði árarnar inn, ella rættari: hann gav seg til at rógva andróður. Hann fer tí snøggur av verðini frá tí føroysku kirkjuni, ið enn sum áður saknar bæði bíbil, lestrabók og sálmabók…
Tá hansara ungdómskvæðir eru frároknaði, liggur tí heldur einki eftir tann gávuríka mann próstin á Nesi, sum fosturjørðin kann takka honum fyri. Men vinsælur maður var hann og blídligur, og mong fell skemtan, har ein sat í friðaligum lag saman við honum.”
Stutt ævisøga
Meira ymisk fáa minningarorð næstan ikki verið. Halda vit okkum til ævisøgulig fakta, er tað munandi lættari. Fríðrikur var føddur í Saltnesi 22. apríl 1853. Mamma hansara var Susanne Olesdatter uttan úr Forna á Nesi, og pápi hansara Johannes Petersen, ættaður norðan úr Vági. Jóhannes í Skúla fekk læraraprógv frá Jonstrup seminarium í 1840, var húslærari hjá prestinum á Nesi, var ferðalærari í bygdunum á Skálafjørðinum og gjørdist so lærari í Saltnesi og seinni við Tofta skúla. Hann var deknur í Nes kirkju 1840-1888, og vinalag sýnist at hava verið millum lærarin og Hammershaimb, sum gjørdist prestur á Nesi í 1862 og próstur frá 1867-1878. Vinalag gjørdist eisini millum synirnar hjá lærara og presti. Hammershaimb, sum verður kallaður faðir at tí føroyska skriftmálinum, dugdi at eggja teimum ungu til at fáast við føroyskt mál. Millum hansara lærisveinar teljast frá tíðini í Kvívík Jóan Petur uppi í Trøð og Kvívíks-Jógvan, og frá tíðini á Nesi má nevnast Jógvan Poulsen, lærari á Strondum, sum skrivaði føroyska bíbilsøgu eftir áheitan frá Hammershaimb. Og so sjálvandi Fríðrikur. Drongurin úr Saltnesi hevði so stór málslig evni, at Hammershaimb helt, hann skuldi lesa til prest. Men fyrst gekk leiðin til Havnar í realskúla, tá hann var 12 ára gamal. Í 1869, 16 ára gamal, fór Fríðrikur til Reykjavíkar á latínskúla, og eftir seks árum tók hann studentsprógv og fór so til Keypmannahavnar í 1875 at lesa til prest. Hann tók teologiskt embætisprógv í 1880, var prestur í Sandoyar prestagjaldi 1880-1885, í Suðuroyar prestagjaldi 1885-1900, og at enda prestur í Eysturoyar prestagjaldi og Føroya próstur frá 1900, til hann doyði í 1917.
Um politikkin, sum tað er so lætt at gerast ósamdur um, fari eg bara at nevna, at hann var løgtingslimur frá 1890, tá valdur fyri Suðuroynna, og síðani sum fastur limur, tá hann gjørdist próstur. Í 1906 var hann við til at stovna Sambandsflokkin. Í tí danska landstinginum sat hann frá 1894-1902 og so aftur frá 1906. Eg fari heldur ikki í dag at gera nakað serligt burtur úr hansara gerningi, hansara lívsstarvi, sum prestur og próstur. Uttan iva liggur ymiskt tilfar á søvnum ella í privatari varðveitslu, sum hevði verið vert at granskað. Veit onkur um tílíkt, hoyri eg fegin frá teimum.
Verðsligur skaldskapur
Her vendi eg mær heldur til hansara skrivligu avrik. Hann var ein av teimum fyrstu, sum yrktu sangir og sálmar í nútíðar dámi á føroyskum máli. Hann var eisini ein av teimum bestu, og tað sæst millum annað aftur av tí, at hann stendur fremstur í teimum fyrstu føroysku sangbókunum, sum báðar komu út í Keypmannahavn: Føriskar vysur frá 1892 – Har eitur fyrsti sangur “Lítlar oyggj
ar, sum Føroyar eita,” og Fríðrikur eigur ikki minni enn sjey aðrar vísur í bókini frá tí glaðu studentatíðini á Garði. Smásangir og Sálmar eitur tann næsta bókin, Keypmannahavn 1899, og aftur stendur Fríðrikur fremstur, millum sangirnar við “Eg oyggjar veit” og millum sálmarnar við “Gleðilig jól.”
Tvær viðmerkingar skal eg gera um tann partin, sum vit kunnu kalla verðsligan skaldskap. Tann fyrra er, at Chr. Matras, sum var fyrsti professari í føroyskum máli og bókmentum, er sera hugtikin av Fríðriki. Í síni føroysku bókmentasøgu skrivar hann: “Lítið er tað í rúgvu, tað hann yrkti, tó er hann ikki bert fyrsta, men eisini besta føðilandsskald okkara. Meginparturin av tí, sum annars er av slíkum songskaldskapi, er deyvt í myndum og máli afturímóti. Tað besta í songum Fríðriks eru tær stórtøknu myndirnar, hann viðhvørt finnur av náttúru okkara, so at vit kenna Føroya land í sínum ævinliga sterka sambandi við hav og sól og himmal – høgt loft og tær veldigu kreftir úti í rúminum. Um somu tíð eru myndirnar einfaldar og alføroyskar… Í 1878 kom ein høvuðssongur hans “Hvat kann røra hjartastreingir.” Eisini hesin songur er gjørdur eftir mynstri, men so reinar, magnandi og heilføroyskar eru myndirnar úr náttúru og fólkalívi, at hann er sum eitt lítið meistaraverk.”
Í bókini Nøkur mentafólk vísir Matras á, at tað hjá Fríðriki, sum sýnist okkum sjálvføtt ella vaksið beinleiðis upp úr góðum heimamáli, ofta hevur útlendska grund, kanska serliga íslendska, undir sær – tað er skaldið við sínum snildargávum, sum hevur gjørt tað útlendska so heimafjálgt, at tað kennist, sum tað var rótføroyskt. Úr fyrsta tjóðsangi okkara, “Eg oyggjar veit,” nevnir Matras sum dømi orðini silvurblátt, himmalreint og sólarlag.
Men eg havi eisini hug at gera eina viðmerking um tað, sum í teimum ljótaru minningarorðunum varð kallað hansara ungdómskvæðir. “Hví helt Fríðrikur ikki fram alt lív sítt at yrkja og arbeiða eftir sama leisti?” tykist spurningurin at vera. Ein danskur bókmentafrøðingur, sum eitur Erik A. Nielsen, hevur skrivað eina stóra og lærda bók um Thomas Kingo. Fyrst greinar og tulkar hann ungdómsyrkingarnar hjá Kingo og kemur til ta niðurstøðu, at tað lá sera væl fyri hjá honum at yrkja spískar og skemtiligar tættir og yndisligar kærleiksrímur. Men so leggur Kingo á annan bógv og fasta kós, har hann fer at nýta sínar skaldagávur í somu tænastu, sum hann alt lívið kemur at standa í. Hann verður prestur og biskupur, og høvuðsverk hansara eru ikki tættir og rímur, men teir veldigu sálmarnir. Er tað tá at undrast á, at Fríðrikur í sínum lívsstarvi millum menniskju og fyri menniskju, sum prestur og politikari, verður meira sjálvkritiskur og bara letur slíkt úr hondum, sum hann veit, kann byggja upp, kann venda huginum til Guðs og geva menniskjum troyst og sælu?
Kirkjuklokkur
Tað kann eisini sita heilt óalmindiliga væl. Í teimum vakraru minningarorðunum varð umtalað, at Fríðrikur í síni próstatíð gleddist um at síggja nýggjar kirkjur verða bygdar. Ja, verður fortalt, í fleiri føroyskum kirkjum hanga kirkjuklokkur við innskrift, sum próstin hevur sett saman. Okkurt dømi kann eg taka fram, hóast yrkjarin ikki altíð er nevndur, har sum kirkjuklokkur verða umtalaðar, t.d. í bókini hjá Janusi Mohr: Fjálgasta friðskjól á foldum. Rættiliga vist man tað vera, at Fríðrikur eigur innskriftina á kirkjuklokkuni á Tvøroyri frá 1908:
Himnadrotti lov og dýrd eg syngi
Mannabørnum friðarboð eg ringi.
Um klokkuna í Leirvíkar kirkju, sum er frá 1906, skrivar Martin Fjalstein: “Líkt er til, at prósturin hevur mælt kirkjuráðunum til at hava klokkutekstir á føroyskum, hóast kirkjumálið tá var danskt, og helst eigur hann eisini orðini í tí líki, tey eru nú:
Harrin kallar
Heim til hallar
Sálir allar.”
Og so tann hjartaliga innskriftin á kirkjuklokkuní í Hesti frá 1911, sum hevur beinleiðis samband við hendingar, ið hava verið bygdini fyri. Fríðrikur letur klokkuna siga:
Eg milda geri sorg
Og gleði trygga.
Lestrabókin hjá biskupi
Hóast Fríðrikur ikki gav okkum nakra føroyska lestrabók, eigur hann kortini sín part í tí føroysku lestrasøguni. 7. aug. 1901 skrivar próstin til Føroya løgting. Hann ger vart við, at onnur tekstarøð er innførd í 1895, fyri at kirkjufólkið skal hoyra størri part av Halgubók í kirkjuni. Føroysk kirkjulið fáa tó lítið gagn av hesum, av tí at so fá teirra eiga lestrabøkur við prædikum yvir tey nýggju evangeliini. Hann ger tí vart við, at Sælands – og tí eisini Føroya – biskupur, Dr. Skat Rørdam, árið fyri hevur útgivið eina slíka bók yvir aðru tekstarøð: Naadens Aar. Bæði formur og innihald hóskar sera væl til uppbyggingar, og tí loyvir hann sær at heita á løgtingið um at játta pening úr kirkjukassanum, so allar kirkjur kunnu fáa hesa bók. Og so verður: 11. nov. 1901 skrivar Fríðrikur til allar prestar og sigur frá, at teir kunnu fara inn á gólvið hjá Jacobsen, bókhandlara í Havn eftir bókum til sínar kirkjur. Samstundis mælir hann til, at henda lestrabók verður nýtt í tí nýggja kirkjuárinum. At prædikurnar hjá biskupi hava verið lisnar um alt landið, er hugaligt at hugsa sær, og eftir innihaldinum at døma hava tær havt sum endamál at varðveita ta luthersku læruna um sakramentini bæði, dóp og altarborð.
Faðirvár
Ein dagin ringdi ein maður til mín við einum spurningi um Faðirvár: “Eiga vit at siga: “Tú, sum ert í himlinum, ella Tú, sum ert í himlunum?” Eg helt, eg skuldi greiða honum eitt sindur frá fleirtalsorðum við eintalstýdningi, men steðgaði so á: “Skulu vit ikki heldur vita, hvat týðarin sjálvur segði?” Hann, sum spurdi, hevði mestsum hug at flenna. Fyri hann var tað ein heilt nýggjur tanki, og púra óvæntaður, at nakað vanligt, deyðiligt menniskja hevði umsett Faðirvár. Var tað ikki bara ein bøn, sum øll áttu?
Eg fór so og fann eitt avrit av tí greinini íFærøsk Kirketidende frá 1892, har Fríðrikur Petersen letur prenta sína føroysku umseting av Faðirvár. Har stendur “…tú sum ert í himlunum!” Men ikki minni týdning hevur tað, at Fríðrikur eisini kemur við eini frágreiðing um, hví hann hevur umsett Harrans bøn. Í einum øðrum eintaki av Kirkjutíðindum hevur hann lisið: “Din Trosbekjendelse og dit Fadervor vil du jo med lethed kunne oversætte på dit modersmål til brug ved din hjemmeandagt.” Hesum er hann ósamdur í. Hann hevur hildið tað vera sera trupult at finna hóskandi og beinrakin orð, sum kunnu hjálpa okkum at skilja bønina, og tað má tá vera endamálið við eini umseting! Føroyskt eigur so fá tílík orð, tí føroyskt mál hevur í øldir ikki verið brúkt sum andaligt mál. Hesi seinnu árini er tó hjá støðugt fleiri fólkum vaknað ein kensla fyri at nýta ta føroyska móðurmálið nógv meira enn fyrr, og tí kann eisini hugsast, at summi kenna trongd til at bera sína dagligu bøn til Guðs fram á tí máli, tey sum børn hava lært í móðurfangi og á faðirs knøum, og at læra síni børn at biðja til Faðirin á himli við orðum, sum koma frá hjartanum. Frágreiðingin endar við hesum orðum: “Til endans vil eg siga við øll foreldur: Tá ið tit læra tykkara børn Faðirvár, so lærið tey ikki at ‘lesa’ bønina, men lærið tey at ‘biðja’ hana, og tað gera tit best við sjálvi at biðja hana fyri teimum og saman við teimum.”
Sálmarnir
Fríðrikur yrkti bara tríggjar sálmar, “Gleðilig jól” í 1891, “Tíðin rennur sum streymur í á” í 1892, og “Deyði, hvar er nú broddur tín” í 1900. Kórið fer at syngja “Tíðin rennur” um eina løtu, og eg velji henda eina sálm sum grundarlag fyri at siga eitt sindur um Fríðrik sum sálmaskald.
“Tíðin rennur sum streymur í á” er ein nýggjárssálmur, helst yrktur um ársskiftið 1891/92. Nýggjársdagur er sum kunnugt áttandi dagur jóla, og tí hevur hann í kirkjuni verið hildin sum tann dagur, Jesus varð umskorin og fekk navn. Prædikutekstur eftir gomlu tekstarøð er tað týdningarmikla ørindið Luk 2, 21: “Og tá ið átta dagar vóru lidnir, og hann skuldi verða umskorin, tá varð navn hansara kallað Jesus, soleiðis sum tað var kallað av einglinum, áðrenn hann var gitin í móðurlívi.” Martin Luther legði dent á, at prestarnir henda dag áttu at prædika um Jesu navn heldur enn at viðgera 1. januar sum eina nýggjársfest, sum teir ofta í roynd og veru mundu gera eins og fjøldin av áhoyrarum teirra. Tá ið danska fólkakirkjan í 1885 fekk sína nýggju tekstarøð, sigraði atlitið at nýggjárinum og tíðarinnar ferð við epistlinum Ják 4, 13-17 og evangeliinum Matt 6, 5-13 (Faðirvár). Og satt er tað, at Fríðrikur hevur tíðarinnar streym sum evni, tá ið hann yrkir sín nýggjárssálm; men líka satt er tað eisini, at hann setir Jesu navn inn í sína boðan á slíkan hátt, at tað ger allan munin.
Eg dugi ikki at síggja, at myndin av tí einsamalla menniskjanum í tí lítla bátinum á veg oman eftir ánni er serliga føroysk – so stórar eru áirnar sjáldan her á landi. Fríðrikur dugir at yrkja um sjógvin og bátin, og tað er bæði vakurt og ítøkiligt, tá ið hann lýsir storm her á landi:
…tá “brimið stórar klettar ber
langt upp á møl –
tá bát at temja gaman er
við stýrisvøl.”
Ella dýrdarveður um summarið:
Tá “havið, troytt av at berjast við teg,
við tínar føtur hvílir seg.”
Men í nýggjárssálminum hevur skaldið heldur fingið íblastur úr Íslandi, har vit min
nast, at hann búleikaðist sum ungur í seks ár. Tey flestu, sum ferðast á Reykjavíkarleiðini, munnu leggja leiðina fram við Gullfossi, har tann breiða áin streymar við miklari ferð, áðrenn hon bóltar oman í tann ógvisliga fossin. Fríðrikur er lýriskt skald. Tað er við teimum nógvu endurtøkunum og teimum – at síggja til – smáu broytingunum, hin stóra søgan verður søgd. Fólk flest kenna sálmin í tí styttu útgávuni í Sálmabók Føroya Kirkju, soleiðis sum hann verður sungin í kirkjuni og vanliga eisini av kórum og sangarum. Skulu vit skilja verkið hjá skaldinum, noyðast vit tó at kanna sálmin í síni fullu longd, soleiðis sum tit kunnu lesa hann í tí gomlu sálmabókini, og soleiðis sum eg havi avtalað við kórið at syngja hann her í dag.
Fríðrikur yrkir ein langan sálm við sjey versum, men nýtir bara trý ymisk ørindissnið, og tað, hann umtalar, er ikki ítøkiligt, men alment, symbolskt: A (Báturin í tíðarinnar streymi), B (Hin dragandi fossurin ella deyðin) og C (Vinurin). Afturfyri verða tey øll endurtikin, sniðið A enntá tríggjar ferðir. Jesu navn verður bara nevnt eina einasta ferð; men kanna vit eftir, hvar í sálminum tað er, síggja vit, at tað er í sjálvum hjartanum á sálminum – fyrsta orð í triðju reglu í fjórða versi. Jesus er fyrsta orð í seinnu helvt av sálminum. Hin stóri gleðiboðskapurin nýggjársdag er, at Jesus kann føra mín lítla bát. At síggja til er so lítið broytt; men fyri tann, sum trýr á Jesus, er alt broytt við honum, sum á jólum læt seg føða inn í tíðarinnar streym.
Í teimum styttu útgávunum eru vanliga vers 5 og 6 løgd burturímillum. Grundgevingin man vera tann, at hetta eru tær beru endurtøkur – vers 5 er meinlíkt vers 1 – og at her hendir vælsignað lítið. Men hetta sama kann eins væl verða nýtt at grundgeva fyri at varðveita júst hesi versini. Tey siga frá, at hóast Jesus er í bátinum – hóast ein í trúnni hevur Jesus við sær – er tíðarinnar streymur framvegis hin sami og deyðin líka vísur, sum hann var. Hesi korini eru ikki broytt; men kenslurnar, sum verða lýstar í ørindissniðinum B, broytast frá trongd og tyngd til gleði og tryggleika. So stóran mun ger trúgvin á Jesus, at hin kristni nú kann liva hitt avmarkaða foldarlívið í trúgv á ævinleikan og undir rakstrarrópinum “Fram í Harrans navni.” Er eitt einasta orð, sum eigur at verða prædikað nýggjársdag, so er tað navnið Jesus!
Niðurstøða
Eg komi til niðurstøðuna, og hon verður stutt. Er tað veruliga so, sum vit hoyrdu í minningarorðunum frá 1917, at burtursæð frá ungdómskvæðunum lá einki eftir tann gávuríka mann, próstin á Nesi Fríðrik Petersen, sum hansara fosturjørð kundi takka honum fyri? Sjálvandi eri eg djúpt ósamdur. Kanska hevur hann ikki givið okkum ta stóru rúgvuna, kanska hevur hann ikki politiskt og málsligt stríðst á teimum hermótum, sum summi ynsktu. Men vit hava í hesum fyrilestri hoyrt um nakrar so sjáldsama vakrar gimsteinar, sum ikki finna sín líka á føroyskum máli, um nakrar gávur til tað kristna fólkið í Føroyum, sum verða eins nógv brúktar í dag og nakrantíð.
Til dømis haldi eg ikki, at nakar annar føroyskur nýggjárssálmur verður so nógv sungin bæði á nýggjárinum, til jarðarferðir og aðrar tíðir við, sum sálmurin hjá Fríðriki Petersen: “Tíðin rennur sum streymur í á.”
Eg haldi heldur ikki, at tað er nakar annar føroyskur jólasálmur, sum lýsir Guðs rættvísgerandi náði so væl sum tann einfaldi og yndisligu sálmur, ið hvørt mansbarn dugir uttanat: jólasálmurin hjá Fríðriki: “Gleðilig jól.”
Og eg eri fullvísur í, at tað er ein eingin onnur bøn, sum verður biðin hvønn tann einasta dag av móðurfangi og av faðirs knøum, av biðjandi vørrum og úr trúgvandi hjørtum á sama hátt sum Faðirvár í umsetingini hjá Fríðriki Petersen.
Tað er ikki einki!
Jákup Reinert Hansen


text:
Ein søga um at verða freistaður og at býta við onnur.
Ofta kunnu vit verða so freistað, at vit gera okkurt, sum vit vita, at vit ikki eiga at gera. Øll hava roynt at verið freistað, og avleiðingarnar eru ikki altíð tær, sum vit høvdu ímyndað okkum. Í hesi stuttu søguni skulu vit hoyra um Silju, sum varð freistað, at eta av føðingardagskøkuni hjá systur síni.
1. Hví eru lagkøkur so freistandi? Er tað útsjóndin, lukturin, smakkurin, tí hon er so søt og góð – ella tí hon er alt í senn? Er alt, sum smakkar søtt, freistandi? Hevði tú verið freistað/ur at drukkið runuvatn, um tú hevði stoytt eina rúgvu av sukri í fyrst? Um ikki, hví ikki?
2. Silja visti, at hon gjørdi nakað skeivt, tá ið hon koyrdi fingurin í kakuna. Tað var jú føðingardagskakan hjá systrini, men hon gjørdi tað hóast alt. Er tað freistandi at gera tað, sum vit vita, at vit ikki sleppa?
Hví gera vit tað, sum vit ikki sleppa at gera?
- Fyri at vísa fyri okkum sjálvum ella onkrum øðrum, at vit eru hørð og djørv?
- Fyri at vísa fyri okkum sjálvum ella onkrum øðrum, at eingin ræður yvir okkum?
- Fyri at gera okkurt, sum eingin annar hevur gjørt, og so reypa um tað aftaná?
- Um einki var ólógligt, hevði tá eingin verðið noyddur at reypað sær?
3. Silja var eitt sindur bangin, meðan hon át lagkøkuna. Hon hevði eisini ringa samvitsku. Hon fekk vaml og kendi seg sjúka, men var tað bara rómin, sum gjørdi tað?
Nær fáa vit ringa samvitsku? Er tað gott, at vit fáa ringa samvitsku, ella hevði tað verið best, um vit ongantíð høvdu hesa kensluna? Høvdu menniskju verið ónd alla tíðina, um tey ikki høvdu ringa samvitsku um tað, sum tey gjørdu?
4. Silja gav Felix, hundinum, skuldina. So slapp hon undan at verða skeldað. Var tað ljótt av henni? Heldur tú, at Felix varð keddur? Um ikki, var tað so í lagi, at Silja gav honum skuldina?
Hvat er ringast: at viðganga, at tú hevur gjørt okkurt galið, og síðan verða skeldaður, ella at skylda upp á ein annan persón, og síðan sita eftir við ringari samvitsku? Hvat hevði tú gjørt, um tú vart Silja?
5. Anna Katrina var glað, hóast helvtin at kakuni var burtur, og hóast hon sjálv gav Markusi helvtina av sínum egna stykki. Hvør heldur tú var glaðast, Anna Katrina, sum fekk lítið av kaku, ella Silja, sum fekk eina hálva lagkøku? Hvør kakubiti heldur tú smakkaði best, fyrsti bitin hjá Annu Katrinu við borðið ella fyrsti bitin hjá Silju í kjallaranum?
Hvat heldur tú, Anna Katrina hevði hugsað, um hon visti, at tað var Silja og ikki Felix, sum hevði etið kakuna? Hvat um tað var pápin, sum hevði verið í kjallaranum og etið kakuna, hvat hevði Anna Katrina tá hugsað?


text:
Nú sunnudag avgreiddu tey síðstu kappingar á Køge Open, har føroyingar aftur gjørdu vart við seg, bæði í Køge og Herfølge. Tilsamans hava tey vunnið einar 6 gull, 6 silvur og 8 bronsur íalt, hetta vikuskiftið har suðuri.
Sunnumorgun í Køge
- í 200 blandað vann Kristina í Skála úr HS gull í aldursbólkinum 13-14 ár, við tíðini 2:32.50
Sunnumorgun í Herfølge
- í 25 rygg vann Líggjas Joensen úr Reysta gull í aldursbólkinum 11 ár og yngri, við tíðini 19.70
- í 25 bringu vunnu Jógvan í Skála úr HS og Líggjas Joensen úr Reysta silvur og bronsu í bólkinum 11 ár og yngri, og Heini M. Askham úr Ægir bronsu í bólkinum 12-13 ár
Sunnudag í Køge
- í 50 frí vann Jonna Joensen úr Ægir silvur í aldursbólkinum 13-14 ár, við tíðini 28.93
- í 100 firvald vann Kristina í Skála úr HS gull í aldursbólkinum 13-14 ár, við tíðini 1:09.01
Altso eini 3 gull, 2 silvur og 2 bronsur í dag, afturat teimum 3 gull, 3 silvur og 6 bronsur sum tey tilsamans vunnu í gjár og fyrrakvøldið. Ella 6 gull, 5 silvur og 8 bronsur íalt.


text:
78 Uppskot til løgtingslóg um broyting í løgtingslóg um samsýning og eftirløn landsstýrismanna
A. Upprunauppskot
Ár 2009, 24. februar, løgdu tingmenninir Kári P. Højgaard og Kári á Rógvi, vegna Sjálvstýrisflokkin, fram soljóðandi
§ 1
Í løgtingslóg nr. 10 frá 8. januar 1993 um samsýning og eftirløn landsstýrismanna v.m., sum seinast broytt við Ll. nr. 65 frá 18. mai 2006, verður gjørd henda broyting:
1. Í § 2, stk. 1 verður sett inn sum nýtt pkt.: “Onnur almenn løn verður mótroknað”.
§ 2
Henda løgtingslóg kemur í gildi dagin eftir kunngerð.
Viðmerkingar.
Landsstýrismenn fáa uppsagnarløn í upp til hálvt ár. Hetta kann sigast vera rímilig skipan, tó at mong eru, ið ikki hava so góðar treytir.
Rímiligt er hinvegin ikki, at landsstýrismenn fáa uppsagnarløn afturat aðrari almennari løn. Fleiri fyrrverandi landsstýrismenn hava fingið bæði uppsagnarløn og løgtingsmannaløn – og uppaftur aðra almenna løn (frá landi, kommunu, stati ella øðrum almennum stovni).
Tí verður skotin upp tann einfalda broyting, at onnur almenn løn í sama tíðarskeiði verður mótroknað. Hetta merkir, at bert tann hægra lønin verður útgoldin. Landsstýrismaður, ið fer aftur í tingið, fær sostatt bert landsstýrismannaløn í ávíst tíðarskeið (3-6 mánaðir) og ikki bæði landsstýrismannaløn og løgtingsmannaløn.
Verða landsstýrismenn sagdir úr starvi áðrenn gildiskomuna, kann sigast, at teirra uppsagnarløn longu er forvunnin og skal tí ikki strikast.
Uppskotið fær við sær sparing og betri skil; bara í fíggjarárinum 2008 vórðu brúktar hálv onnur millión krónur í øktari játtan í mun til metingina í fíggjarlógaruppskotinum fyri 2008, tí tvey landsstýri løgdu frá sær í hesum tíðarskeiði.


text:
Føroysk talgild undirskrift
Dagurin í dag er ein stórur varði í talgildu søgu Føroya. Samleikin fevnir nú um talgilda undirskrift.
Tíðindaskriv frá Fíggjarmálaráðnum:
Samleikin er fyrsta talgilda undirskriftin í Føroyum, sum við lóg er staðfest at hava sama rættargildi sum ein handskrivað undirskrift.
Vit samskifta og keypa talgilt næstan hvønn dag, og ofta er neyðugt at undirskriva skjøl og avtalur. Undirskriftin vissar teg um, hvønn tú gert avtaluna við, og undirskriftin er eins bindandi sum tann, sum tú skrivar á pappír við penni og blekki.
Tað er ein stórur fyrimunur, at vit hava eina felags talgilda undirskrift, sum við lóg er javnsett við vanliga handskrivaða undirskrift, og sum kann brúkast til at avgreiða bæði almenn og privat viðurskifti. Vit fáa eina brúkaravinarliga undirskrift, sum vit kenna aftur og hava álit á.
Undirskriftin hevur verið á veg í nógv ár og varð longu nevnd í Visjón 2015, sum varð løgd fram í 2006. Tá ið Talgildu Føroyar fóru undir at menna Samleikan í 2017, var greitt, at undirskriftin skuldi verða partur av loysnini.
Øll, sum hava Samleikan, kunnu skriva undir talgilt. At byrja við kann undirskriftin brúkast hjá Akstovuni, tá ið tú skalt vátta eigaraskifti á einum akfari. Væntast kann tó, at vit skjótt fara at brúka talgildu undirskriftina í fleiri øðrum sambondum, t.d. tá ið lán ella avtalur skulu undirskrivast, og enntá tá ið lógir skulu samtykkjast.
“Undirskriftin er ein týdningarmikil fortreyt fyri víðarimenningina av talgildum tænastum hjá tí almenna og privata. Við teimum møguleikum undirskriftin letur upp fyri, verður tað møguligt hjá okkum at brúka almennar og privatar tænastur alt samdøgrið. Nú veita vit eina betri tænastu og effektivari samskifti, sum krevur minni umsiting." sigur Jørgen Niclasen, landsstýrismaður í fíggjarmálum.
Niðanfyri sært tú, hvussu tú brúkar talgildu undirskriftina
Les meira um talgildu undirskriftina á samleikin.fo


text:
Firmakappingin hjá Fleyr verður leygardagin 11. mai 2019 í Stórhøllini á Hálsi.
Byrjað verður kl. 10.00
Kostnaður 1.500 kr. pr. lið,
Luttøkugjaldið skal flytast a konto 6460-179.646.3 - viðmerkið lið
Tilmelding á fleyr@fleyr.fo
Tilmeldingarfreist 8. mai 2019.
Møguleiki verður at venja áðrenn kappingina.
Kappingar reglur:
Kappingin verður skipað í tveimum bólkum:
"Royndir amatørar" og "Glaðir amatørar".
"Royndir amatørar" eru lið, sum hava nakrar leikarar, sum hava spælt ella spæla flogbólt. Hvørt lið kann tó í mesta lagi hava ein leikara, sum hevur spælt flogbólt í bestu deildunum hjá kvinnum ella monnum kappingarárið 2018-2019.
"Glaðir amatørar" eru lið við spælarum við ongum ella avmarkaðum flogbóltsroyndum/evnum:) og lið, ið meta, at støðið ikki er til bólkin "Royndir amatørar". Lið, sum hava ein leikara, sum hevur spælt flogbólt í bestu deildunum hjá kvinnum ella monnum kappingarárið 2018-2019, kunnu ikki luttaka í bólkinum "Glaðir amatørar"
- Tvær kvinnur skulu vera á bananum
- Einans undirhondsserv
- Nethædd uml. 2.33 cm (millum kvinnu- og manshædd)
- Flúgvandi útskifting er loyvd (útskiftari kann koma inn hvørja ferð roterað verður)
Annars eru vanligar flogbóltsreglur galdandi.
Møguleiki er at venja týskvøldið 7.mai í Stórhøllini og hóskvøldið 9.mai í Gundalshøllini. Kostnaður 250 kr. pr. lið


text:
Hvat eg leggi dent á:
”Rørsla, kostur og hvíld, eru lyklar til eina góða heilsu; og við persónligum royndum, hvussu hesi 3 saman, hava hjálpt mær og fleiri øðrum, móti kroniskar pínu og sjúku, havi eg sett mær fyri, at hjálpa teimum ið ynskja, til ein betri gerandisdag.
Eg leggi dent á, at venjingin skal verða funktionel, soleiðis, at hon er gagnlig fyri gerandisdagin, og tískil verður venjingin eisini tillaga tínum persónligu tørvum.
Har viljin er fyri hendi, ber alt til; so við motivatión, at verða málrættað/ur, finna tína rørslu gleði, byggja upp rættan kropsburð, og læra rættan rørslu hátt, fært tú eitt sterkt grundarlag fyri, at venjingin gevur varandi úrslit – sagt í øðrum orðum:
Tú skalt vita hvat tú vilt, tú skalt tíma tað, og tú skalt gera tað rætt – Tað skal verða stuttligt, og gott, at røra seg; og man skal eisini kunna njóta lívið við tí, í har til hoyrir. Tú ert vælkomin at fáa eitt óbindandi prát um, hvørjir møguleikarnir eru – eg gleði meg at hoyra frá tær”.
Lívssøga hjá Jónu:
Jóna er fødd í 1989, og er úr Vatnsoyrum. Henni dámar avbera væl náttúruna, at knæbóndast og rørslu.
Við einum stórum áhuga fyri rørslu, venjing og frálæru, hevur hon arbeitt við venjing og frálæru í rúmliga 10 ár, og nomi sær útbúgvingar innan faki.
Hon er útbúgvin Ferðaleiðari, Bachelor of Science sum Ríðilæri og Rossavenjari, er Yogalærari, TRXvenjari, Fitness Instruktør og EHFA góðkendur Persónligur Venjari, er Fysiurgiskur Massør og Sportbehandlari. Harafturat er hon undir útbúgving, sum Kostráðgevi.
Síðan 2015 hevur Jóna, bæði vant og undirvíst nógv í Hatha Yoga, sum er kropslig venjing, og var tað har, at áhugin fyri rørslu og heilsu, veruliga vaknaði.


text:
Løgreglan í avstralska statinum New South Wales hevur sett eitt størri kanningararbeiði í verk, eftir at 14 kengurur vórðu funnar deyðar sunnanfyri stórbýin Sydney. Talan er møguliga um eitt mál um djóramisrøkt.
Fyrst fann løgreglan fimm vaksnar kengurur og ein unga nærindis Long Beach 270 kilometrar sunnanfyri Sydney, og seinni vórðu sjey vaksnar kengurur og ein ungi afturat funnar nærindis.
Fyribilskanningar hjá løgregluni geva eina ábending um, at talan var um tilvitað dráp, skrivar Ritzau.
Løgreglan hevur tosað við fleiri vitni, umframt at upptøkur frá vakmyndatólum verða brúktar í kanningararbeiðnum. Eisini hevur løgreglan heitt á almenningin um hjálp.
Stórtsæð øll tey serstøku avstralsku djórasløgini sum kengurur og koalabjørnin eru vard í New South Wales. Hetta merkir, at tað er bannað at fanga ella skjóta hesi djórini uttan serligt loyvi.


text:
Bíggjar Kirkja
Stutt eftir hálvan mai í 1865 fóru menn í holt við at byggja nýggju kirkjuna í Bø. Arbeiði tók fimm mánaðir og kirkjan stóð liðug 16. oktober sama ár.
Jens Christian Heinesen úr Sørvági var valgdur at standa fyri arbeiðinum. Afturat sær hevði hann átta aðrar timburmenn, sum hjálptu honum at smíða og gera ymsit annað fyrifallandi arbeiði. Hesir menn vóru úr Gásadali, Bø, Sørvági og Miðvági.
Hildið verður, at kirkjan er bygd á ta gomlu kirkjugrundina, og vert er at geva gætur, at tað var ein munur uppá tríggjar alin millum ta gomlu og ta nýggju kirkjuna. Líkt kundi verið til, at teir hava skoytt upp í báðar endar, tí tað tykist sum nýggj laðing er í báðum endum. Men á mannamunni verður hildið, at kirkjan varð longd vestureftir.
Kirkjan er 18 alin til longdar, 11 alin breið (11.5m x 7m).
Inni í kórið er altarið. Har stendur tann tunga altartalvan úr stoypijarni. Millum manna hevur verið sagt, at Heini í Búri í sínari tíð hevur givið altartalvuna, men helst er misskiljing komin í, tí sambært skjølum á Skjalasavninum, er hetta ikki so, tí í fleiri støðum stendur skrivað, at altartalvan er givin av Zacharias Heinesen.
Altartalvan varð umvæld í 1939, av Mikkjal Dánjalson á Ryggi, sum tá sat í kirkjuráðnum í Bø. Afturat sær hevði hann Aage Heinesen til hjálpar.
Uppi yvir altartalvuni hongur ein málningur av Jesusi á krossinum, sum Heini í Búri hevur givið kirkjuni. Hildið verður, at tað er Carl Carlsen, listamálari, ið hevur málað hann í 1892.
Doypifunturin er dreyaður úr viði og hevur doypifat úr messing.
Í fótskørunum, á loftinum og undir prædikustólinum eru træsnældur, sum somuleiðis eru dreyaðar við rennitóli.
[KELDA: J. P. Gregoriussen, Eldru Hválvkirkjurnar]


text:
Vit víðariselja ikki persónligar upplýsingar og geva heldur ikki víðari hesar upplýsingar. Upplýsingarnir eru einans skrásettir í okkara kundaskrá. Tú kanst til eina ov hvørja tíð fáa sletta tínar upplýsingar hjá okkum.
Fyri at gerast kundi hjá A4, hava vit brúk fyri fylgjandi upplýsingum:
- Navn
- Adressu
- Telefonnummar
- Teldupost adressu
Vit goyma tínar persónsupplýsingar fyri at kunna veita tær vørur frá okkum.
Upplýsingarnir verða skrásettir hjá A4 Sp/f og goymast upp til 5 ár, fyri síðan at verða slettaðir.
Tá vit skráseta tínar upplýsingar á okkara heimasíðu, skalt tú lesa og góðtaka okkara treytir, soleiðis at tú veist akkurát hvat fyri upplýsingar verða skrásettir og hví.
Stjórin og starvsfólkini hjá A4 Sp/f sum arbeiða innan hetta øki, hava atgongd til teir upplýsingar, sum tú hevur skrásett.
Tann sum hevur ábyrgd av dáta hjá A4 Sp/f er: Dávid Isaksen
Vit goyma og senda ikki kunda upplýsingar kryperað.
Sum skrásett(ur) hjá A4 Sp/f hevur tú altíð rætt til nokta at tú brúkari verður goymsur um tú heldur at annar persónur hevur skrásett tín brúkara. Du hevur altíð rætt til at fáa innilit í tín brúkara og at síggja hvat er goymt um teg. Hendan rætt hevur tú sambart persónsdata lógina og spurningar kunnu sendast til a4@a4.fo
Cookies
Á https://a4.fo/ brúka vit cookies við tí endamálið at optimera heimasíðuna og funktiónirnar, soleiðis at brúkarin fær besta upplivilsi.
Tú kanst altíð sletta cookies instillingarnar frá tínari teldu.
Log-statistik
Vit brúka ein log-statistik á https://a4.fo/, sum er eitt statistik system sum samlar inn, informatión sum gevur okkum eitt betur bílat av, hvussu nógv vitjandi vit hava, hvat tey koma frá og hvar á heimasíðuni tey fara av o.s.fv.
Logistikkurin verður bert brúktur við tí fyri eyga at betra um A4 Sp/f heimasíðuna.
Forbrugerbeskyttelse
Les meira um trygdina sum brúkari tá tú keypur við einari PensoPay konto.
https://pensopay.com/mere/forbrugerbeskyttelse/
Kærumøguleikar
Kærur um vørur ella annað kann sendast til a4@a4.fo


text:
Andorra
Andorra (katalanskt: Andorra), alment: Prinsadømið Andorra (katalanskt: Principat d'Andorra) er eitt lítið landfast land í Útsynningsevropa í eystaru Pyreneunum og hevur mark við Spaniu og Frakland.
Høgt uppi í Pyrineafjøllum, á markinum ímillum Fraklands og Spania, er lítla landið Andorra. Landið er fríríki, og stjørnarovastar eru spanski biskupurin av Uruguel í landnyrðingsspania og franski forsetin í felag. Katanlanskt er alment mál; men mong tala eisini franskt og spanskt. Einasti stóri býur í landinum er høvuðsstaðurin, Andorra la Vella.
[rætta | rætta wikitekst]
Navnið "Andorra" er av ókendum uppruna, men (sambært Joan Coromines) heilt vist fyrirómverskt.
Søga[rætta | rætta wikitekst]
- Høvuðsgrein: Andorrisk søga
Politikkur[rætta | rætta wikitekst]
- Høvuðsgrein: Andorriskur politikkur
Landið verður stýrt av einum tingi (Consell General) við 28 tingmonnum, sum velja ein syndikus og tveir hjálparmenn til at hava umsitingina í hondum.
Kommunur[rætta | rætta wikitekst]
- Høvuðsgrein: Kommunur í Andorra
Andorra hevur sjey kommunur, ið verða nevndar comuns (eintal comú):
Landafrøði[rætta | rætta wikitekst]
- Høvuðsgrein: Andorrisk landafrøði
Á markinum millum Spania og Frakland er víðført fjallalendi, Pyreneurnar. Hetta eru høg fjøll, summir topparnir fara upp um 3,000 m. Í einum dali uppi millum fjøllini er eitt lítið sjálvstøðugt land, Andorra.
Búskapur[rætta | rætta wikitekst]
- Høvuðsgrein: Andorriskur búskapur
Fólkasamanseting[rætta | rætta wikitekst]
- Høvuðsgrein: Andorrisk fólkasamanseting
Tann rómversk-katólska kirkjan er størsti trúarbólkur í Andorra; umleið 88 % av fólkinum eru rómverskir katolikkar í 2011.[1]
Mál[rætta | rætta wikitekst]
Tað almenna málið er katalanskt, men tó eru tað mong, ið tosa spanskt. Í Andorra hevur eisini spanskt støðu sum alment viðurkent minnilutamál.
Mentan[rætta | rætta wikitekst]
- Høvuðsgrein: Andorrisk mentan
Sí eisini[rætta | rætta wikitekst]
Ávisingar úteftir[rætta | rætta wikitekst]
Keldur[rætta | rætta wikitekst]
- ↑ http://www.pewforum.org/2011/12/19/table-christian-population-as-percentages-of-total-population-by-country/


text:
- Tíðindi, mentan og ítróttur
Viðbrekið at vera bundin at einum veitara
- Tað er ov viðbrekið, tá fleiri fjølmiðlar og fyritøkur eru bundin at einum og sama undirveitara.
Tað sigur Torben Nielsen, serfrøðingur í KT-trygd, sum kortini leggur dent á, at tað eru fyrimunir at brúka hendan leistin.
Heimasíður hjá stórum, altjóða miðlum slóknaðu í gjár, tí eitt brek var á skipanini hjá amerikansku fyritøkuni, Fastly, sum m.a. er undirveitari hjá nógvum fjølmiðlum og fyritøkum.
Hoyr innslag í útvarpstíðindunum.
Tak niður
Sí eisini


text:
Føroyskir skúlabókavørðir
Í Havn eru fleiri standmyndir, sum hvør í sínum lagi siga eina søgu. Í hesi bók fara vit at vitja 10 av teimum umleið 50 standmyndunum, sum eru í Havn.5
Svimjigentan stendur uttan fyri svimjihøllina í Gundadali. Hon varð reist í 2006 og er ein varði um alla svimjing.7
Standmyndin “Spegilsmynd” stendur uttan fyri høvuðsdyrnar á Listaskálanum. Hans Pauli Olsen gjørdi hana í 1990. Standmyndin er gáva frá Listafelag Føroya.9
“Minnisvarði teirra sjólátnu” stendur í Plantasjuni. Hann varð reistur í 1956 at minnast teir sjómenn, sum fórust undir 2. veraldarbardaga.11
Standmyndin av Hans Andrias Djurhuus er uttanfyri Sjónleikarhúsið í Tórshavn. Jens Peter Kellermann hevur gjørt standmyndina í 1991. Hans Andrias var føroyskur rithøvundur og skald, hann livdi frá 1883 til 1951. Hann skrivaði bæði søgur og fosturlandssangir, og hann hevur eisini yrkt nógvar barnasangir.13
Dansandi børn stendur á Vaglinum í Tórshavn. Fridjof Joensen gjørdi standmyndina í 1992.15
Her eru tvær konur, sum standa uttan fyri ein handil í miðbýnum. Tær hyggja oman eftir handilsgøtuni. Andreas Andreassen gjørdi standmyndina í 1992.17
Maðurin hevur verið eftir torvi, sum hann hevur skorið í haganum. Nú er leypurin fullur av torvi. Konan hevur verið burtur í haga og mjólkað neytunum. Nú er mjólkin í dylluni. Soleiðis fingu tey hita í húsini og mjólk at drekka fyrr í tíðini.19
Standmyndin er av Rasmus Christoffer Effersøe. Hon er á vøllinum uttan fyri tinghúsið á Vaglinum í Tórshavn. Flestu okkara kenna hann som rithøvund og politikara. Han var útbúgvin landbúnaðarráðgevi. Føroyski listamaðurin Fridtjof Joensen gjørdi hesa standmynd 1933.21
Áarstovubrøðurnir eru Janus Djurhuus og Hans Andrias Djurhuus, sum eru føddir í 1880`unum. Janus yrkti meira hugtungt og myrkt, og Hans Andrias yrkti meira lætt og ljóst. Yrkingarnar eru kendar og verða brúktar enn í dag. Janus Kamban gjørdi standmyndina í 1984.23
Nólsoyar Páll var føddur 11. oktober 1766 í Nólsoy. Hann var bátasmiður, sjómaður, uppfinnari, bóndi og yrkjari. Hann stríddist fyri, at føroyingar fingu egin skip og loyvi at handla við onnur lond. Hann er tí ein av okkara tjóðarhetjum.25
Sigmundur Brestisson kristnaði Føroyar í árinum 999. Hans Pauli Olsen, myndahøggari, gjørdi standmyndina. Hon varð sett upp við Vesturkirkjuna í 2006.27
Foto/ Myndir/ Asseq/ Valokuva/ Guvvieh/ Nuotraukos/ Photo:
S1: Stig Nygaard - commons.wikimedia.org
S4-28: Føroyskir skúlabókavørðir


text:
Persónsupplýsingar og cookies
Her verður greitt frá hvussu fuglafjordur.fo nýtur elektronisku slóðina, tú leggur eftir tær tá ið tú vitjar fuglafjordur.fo ella undirsíður.
Ein cookie er ein lítil tekst-fíla, sum heimasíður brúka til at kenna aftur tína teldu. Ein cookie er ikki eitt forrit, men ein óvirkin fíla og kann ikki spjaða virus ella onnur skaðilig forrit.
Tá ið tú vitjar heimasíðunar hjá fuglafjordur.fo senda cookies fylgjandi upplýsingar:
- hvørjar síður á fuglafjordur.fo tú vitjar og nær
- hvønn kaga tú brúkar
- hvørja upploysn tín skermur hevur
- hvørja stýriskipan tín telda hevur
- hvørja heimasíðu tú vitjaði beint áðrenn okkara
- hvønn IP-bústað tú hevur
Upplýsingarnar verða bert nýttar í sambandi við heimasíðuna og til at gera hagtøl, sum m.a. verða brúkt til at betra um heimasíðuna.
Upplýsingarnar frá cookies kunna ikki brúkast til at savna persónsupplýsingar um teg.
Ongar upplýsingar frá cookies verða givnar víðari ella seldar triðja parti.
Tú kanst altíð nokta at brúka cookies á tíni teldu. Hetta gert tú í samansetingini fyri kagan tú brúkar. Tó verður gjørt vart við at uttan cookies kanst tú møguliga ikki brúka allar funkur á heimasíðuni. Ynskir tú ikki at móttaka cookies frá heimasíðunum hjá fuglafjordur.fo, kanst tú í kaganum tú brúkar tær skráseta fuglafjordur.fo á listan yvir heimasíður tú ikki ynskir cookies frá. Samstundis er eisini møguleiki fyri í flestu kagum at strika cookies, sum kagin longu hevur lagt á telduna.
Um tú ikki frammanundan hevur avvíst brúk av cookies frá fuglafjordur.fo ella strika cookies, góðtekur tú samstundis, tá ið tú vitjar fuglafjordur.fo brúkið av cookies frá heimasíðunum hjá fuglafjordur.fo.


text:
Aftur í ár verða fleiri føroyingar við í DM fyri ung, sum verður í Skive komandi vikuskifti. Bæði Bragdið og Treysti senda teirra bestu íðkarar avstað.
Hjá Bragdinum verða tað Rúni Seloy, Regin Joensen, Teitur Bjarnastein, Steingrímur Hallsson, Sára Debesardóttir og Katarina Høj. Fyri Treysti verða tað Rebekka Fuglø, Marnar Djurhuus, Einar Gregersen og Gunnar Sivertsen. Harafturat verður eisini Rói Holgarsson, sum nú býr í Danmark eisini við. Føroysku umboðini sleppa ikki at luttaka fyri teirra føroysku feløg, og umboða tey tí donsk feløg. Tey í Treysti renna øll fyri Vejle IF, meðan tey flestu hjá Bragdinum renna fyri Hvidovre AM. Tó rennur Rói fyri Sparta, meðan Teitur rennur fyri Aalborg AM. Tað verða venjararnir hjá teimum, sum eisini verða ferðaleiðarar. Jógvan Glerfoss fyri Bragdið og Guttorm Sørensen fyri Treysti.
Steingrímur og Teitur buldra avstað á Fossanesi. Hesaferð vóna vit at teir minnast at dreyga til vinstru í fyrsta svinginum 😉
Kappingarnar verða allar leygar- og sunnudagin. Sambært tilmeldingartíðunum skuldi ligið hampuliga væl fyri at vinna okkurt heiðursmerkið. Í onkrum førum møguliga eisini DM-gull. Tað er serliga í bólkinum gentur 20-22 ár at Rebbekka hevur góðar møguleikar. Men eisini Marnar Djurhuus sær út til at kunna vera við í toppinum, hóast hann er millum teir yngru í 18-19 ára bólkinum. Rúni Seloy hevur drigið mangt eitt DM-heiðursmerki heim til Føroya, men nú er nakað síðani seinast. Spennandi verður at síggja, hvat ein svangur Rúni ger við teir hægri styrkismettu kappingarneytarnar. Tað fer eisini at verða runnið eftir føroyskum metum, kval-tíðum til Oyl, elitubólk og talentbólk, og síðst men ikki minst persónligum metum.
Fara Sára ella Katarina at stjala føroyska metið á 200 m frá Rebekku? Fer Regin at klára oyl-kravið á 800 m? Fer Rúni at bøta sítt egna føroyska met á 800 m? Klárar Gunnar kravið til talentbólkin á 1500 m? Og Einar? Setir Rói nýtt føroyskt met á 60 m? Á hesum og nógvum øðrum spurningum fáa vit svar við kappingarlok. Klárar tú ikki at bíða til alt er liðugt, ber til at fylgja við á hesi síðuni, har úrslitini verða dagførd so hvørt: http://test.mars-net.dk/meet/ShowMeet.aspx?MeetId=e7ea2608-3eb7-490d-bb84-1e8abdbc4340
FÍF krossar fingrar og tær, og ynskir øllum føroyingunum góða eydnu!


text:
Wikipedia:Hendingar/2. juli
Hin 2. juli:
- 1900 - Fyrsta flogferð við luftskipi (Zeppelin). Flogið verður yvir vatnið Bodensee í Suðurtýsklandi.
- 1937 - Amelia Earhart (myndin), amerikonsk undangongukvinna í flogferðslu, hvørvur yvir Kyrrahavinum.
- 1966 - Frakland nýtir fyri fyrstu ferð koralloynna Muroroa í Kyrrahavinum til tess at gera royndarspreingingar við kjarnorkubumbum.
- 1988 - Føroyar gerst limur í altjóða fótbóltssambandinum FIFA.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
- Tíðindi, mentan og ítróttur
Av stórum týdningi at vit royna slík mál
Fíggjarligt støðufesti fekk bert lutvíst viðhald í einum av seks viðurskiftum móti leiðsluni í danska EIK-banka, tá dómur fall í síðstu viku. Og tað, sum skuldi vera eitt endurgjald uppá fjórðingsmilliard, tódnaði við dóninum niður í 28 milliónir.
Men tað er av stórum týdningi, at slík mál verða roynd í rættinum.
Tað sigur Lars Krull, serfrøðingur í leiðslu- og handilsløgfrøði.
Verða málini roynd í rættinum, skilja vit betur hvat er hent og kunnu gera okkum tanker um, hvat vit vilja góðtaka. Og lógin er herd síðani 2010. Eitt nú ber til at meta eina banka leiðslu verða óegnaða ella ikki "fit and proper" til at reka fíggjarligt virksemi, sigur Lars Krull.
Hann hevur fylgt málinum um danska EIK-banka, og hann heldur, at Eik-leiðslan hevði verið dømd, um núverandi reglur fyri fíggjarligt virksemi vóru galdandi, tá danski Eik-banki varð stýrdur um koll í 2010.
Tú kanst lurta eftir samrøðuni við Lars Krull við at trýsta á myndina omanfyri.
Henrik Bjerre-Nielsen, stjóri í Fíggjarligum Støðufesti sigur, at tey umhugsa, um tey skulu royna at kæra dómin til Hægstarætt, og harumframt viðgera tey, um hesin dómurin fær avleiðingar fyri rættarmálið móti føroyska Eik Banka og øðrum málum um ábyrgd, sum tey hava ætlanir um.
Evstamark at taka støðu til, um dómurin skal kærast er 23. november.
Tak niður
Sí eisini


text:
Eftirlønarkonta
Eftirløn er løn, sum tú hevur spart tær saman til og fært útgoldið, tá ið tú gevst at arbeiða fyri aldur.
Kravd samansparing
Í Føroyum er tað lógarkrav, at øll spara saman til pensjón. Kravið er, at tú í 2021 rindar í minsta lagi 7 prosent av lønini í pensjón. Prosenttalið hækkar við 1 prosenti á hvørjum ári inntil í 2026, tá tað er 12 prosent. Inngjaldið kann tó hækkast skjótari, og summi flyta longu fulla upphædd, 12% av lønini.
Eftirlønarsamansparingin er tín persónliga ogn
Tú hevur kortini ikki ræði á henni og kanst ikki taka hana út í úrtíð. Eftirlønarsamansparingin kann heldur ikki latast, veðsetast ella verða nýtt sum mótrokning fyri møguligum kravi frá eftirlønarveitara.


text:
Miðvágur og Sandavágur hava felags sløkkilið. Sørvágur hevur sítt egna sløkkilið, men samstarvið millum sløkkiliðini er sera gott, og samskipað - er eldur í á einum stað, fara bæði sløkkiliðini avstað, har so "avbygdasløkkiliðið" metir hesa sløkking sum eina venjing.
Sløkkiliðini hava javnan venjinar saman, umframt at skipað verður fyri sonevndum "temakvøldum", har ymisk viðurskifti verða viðgjørd - politiið luttekur altíð á hesum fundum. Smærri sløkkilið eru í Bø, Gásadali og í Mykinesi, og er ætlanin í næstu framtíð at fáa eitt tættari samstarv millum hesi og tey størru sløkkiliðini í Vágum.
Á Vága Floghavn - SLV - er eisini eitt væl útgjørt sløkkilið, og eru avtalur gjørdar um eitt tættari samstarv, "tvørtur um hegnið", og hava longu verið fleiri felags skeið og venjingar har luttakararnir vóru: SLV, sløkkiliðini í Vágum, Sjúkraliðið, Vága Bjargingarfelag, Ambulansuliðið, politi o.o. viðkomandi.
Í sløkkiliðnum hjá Vága kommunu eru: